text:
Te prime ete dal imperi roman a rivin a Aquilee, tant che intune vore di altris zonis, religjons che a tachin a vê un grant atrat su la int, stant che a prometin la imortalitât.
Lis religjons origjinariis dai popui cjapâts dentri dal imperi in part a jerin sorevivudis tant che cult familiâr, in part a jerin stadis acetadis ancje te religjon uficiâl, ma in cheste maniere a podevin vê pierdût tancj caratars origjinaris e misturâsi in chel che plui che altri al jere un cerimoniâl di celebrazion dal stât roman.
Cussì par cjatâ la rispueste a domandis plui fondis simpri plui int e cjape sù religjons che a vegnin des provinciis orientâls: une di chês plui impuartantis e je chê di Mitre, diu solâr che al lote cuintri dal scûr, che si cjate tes comunitâts persianis de Asie Minôr za tal secul IV p. di C. e che si slargje tal imperi roman massime tra i soldâts e tra i marcjadants.
Calc dal rilêf di Mitre che al cope il taur, cjatât a Munistîr, che si pues viodi tal Museu Archeologjic di Aquilee (www.museoarcheo-aquileia.it)
Une altre religjon che e rive a Aquilee, salacor za tal I secul d. di C., e je chê dal cristianisim, che sul imprin si slargje tes comunitâts judeis e po dopo al ven cjapât sù ancje de popolazion no ebree, massime tes citâts.
A Aquilee a son tra i monuments cristians antîcs plui impuartants dal mont: i mosaics de basiliche.
Il plan dai mosaics de Aule Nord (cheste imagjin e chês dopo a son cjapadis di www.comune.aquileia.ud.it) che a rapresentin il viaç des animis par tornâ ae plenece di Diu. Ancje se la plui part dai mosaics di cheste aule a son stâts distruts de costruzion medievâl dal tor dal cjampanili il grant studiôs aquileiês Renato Iacumin al è rivât a cjatâ la clâf di interpretazion dai lôr simbui, e cussì ancje di chei de Aule Sud.
I mosaics de Aule Sud, che cumò si viodin ben te basiliche, che a rapresentin la concezion de salvece de Grande Glesie.
I mosaics plui antîcs, in chê che e jere la Aule Nord de basiliche e che cumò e je sot tiere, a figurin la struture dai cîi di une comunitât cristiane di gnostics. I gnostics a dan une interpretazion particolâr al cristianisim li che si messedin ancje elements de mitologjie e de filosofie classiche. A pensin che dome lis animis dai oms plui spirituâi a puedin salvâsi dopo de muart: par fâlu la anime e à di tornâ ad alt tai cîi fin te plenece di Diu, ma passant pai cîi dai planets e à di purificâsi, di pierdi la sô part plui materiâl, intant che entitâts che a corispuindin a ogni planet a cirin di fermâ il so passaç.
La zone de plenece di Diu, modificade dopo de Grande Glesie, cemût che si viôt te disposizion disiarmoniche de scrite "cyriace vibas" che in origjin e veve di jessi "cyriacoi" i oms-parons, i spirituâi che pal lôr savê a rivin ae salvece e a formin come une corone tal cjâf dal Pari (il riçot plui clâr dal cjâf dal roc, simbul de costelazion Corona Borealis).
In bande la lote dal gjal e de tartarughe e je simbul de vitorie finâl di Diu (il gjal, la lûs) sul mâl (la tartarughe, il scûr).
Il cîl des costelazions: si puedin viodi dal bas ad alt tes crôs staronzadis Capricorni (la Cjavre Amaltee che e veve salvât Zeus, duncje simbul ancje di Moisès salvât de aghe), Taur (cu lis siet pernîs che a valin pes stelis des Pleiadis, che a fasin part dal Taur, simbul ancje di Melchisedec), Gjambar (cun parsore une torpedin, simbul ancje di Josuè che al veve fermât il soreli), Drâc (trasformât po dopo in cjavret de Grande Glesie): in bande di chestis figuris si pues viodi che lis animis, i uciei, a son bessolis, a àn za pierdût la lôr part plui negative.
I cîi dai planets cemût che si viodin figurâts te Aule Nord: la sucession dal bas al alt, ispirade dal test gnostic Pistis Sophia e je: Zeus-Jupitar (cjaval di fûc), Afrodite-Venus (mus neri), Ermes-Mercuri-Ecate (animâl cun trê cjâfs, ruvinât dal tor), Ares-Mart (bec cui simbui de vuere), Cronos-Saturni (torel cul falcet): In bande di ogni planet si pues viodi che a son cubiis di uciei, che a son il simbul de anime ancjemò no purificade, fate de sô part plui buine e di chê plui triste.
La corint cristiane gnostiche e je une vore elitarie, pal solit i gnostics a son une vore siôrs e a son ancje avonde pôcs: stant che a pensin che dome lôr, che a son i spirituâi, si salvaran no cirin nancje di convertî gnove int.
La interpretazion gnostiche tal III secul d. di C. e va al mancul e ancje i siei mosaics a vegnin cjapâts de comunitât che za dal imprin e veve di jessi chê plui impuartante: la grande glesie aquileiese.
La grande glesie aquileiese e je une des primis dal Mediterani: e ricognòs la sô fondazion di bande di sant Marc, midiant dai sants Ermacore e Fortunât e tai prins timps je une vore leade a chê di Alessandrie di Egjit.
I ponts plui fuarts dal cristianisim aquileiês a son la acetazion de origjin judaiche e duncje il spirt di tolerance e di amistât cui ebreus, la crodince de salvece par ducj (in chest element, alore, propit il contrari dai gnostics), ancje pai no cristians, il svant di jessi une glesie rustiche, dongje de int e lontane dai compromès cul podê politic.
Il mosaic di chê che e jere la Aule Sud e che cumò si viôt dentri de basiliche di Aquilee al è une rapresentazion straordenarie de cheste dotrine.
La part plui orientâl de Aule Sud, chê che si viôt te Basiliche, cu la storie dal profete Jone glotût dal mostri marin e tornât a butâ fûr dopo trê dîs su la rive di Ninive, a predicjâ la salvece ai forescj. Al è simbul de resurezion di Crist e ancje promesse di salvece par ducj.
Simpri de Aule Sud, i animâi che a muerin e chei che si salvin: si pues viodi che ducj a tornin ancje te figure a diestre, e fintremai chel plui impûr di ducj daûr de Biblie, il jeur, al è in doi esemplârs, il mascli e la mascje. Te realizazion stilizade des figuris si pues notâ la cure tal segnâ lis çatis, che pe Biblie a jerin un dai detais plui impuartants par definî se un animâl al jere pûr o impûr. Ancje chi alore si à la rapresentazion de salvece par ducj, no dome par chei che a ubidivin ae glesie: chest pont al veve efiets politics une vore impuartants, stant che al faseve de glesie une comunitât di personis che a devin graciis a Diu, e no un centri di podê e di control de vite publiche.
La stele di Davide e jere propit sul passaç par jentrâ te Aule Sud de Basiliche, segnant la continuitât tra judaisim e cristianisim.
La interpretazion aquileiese dal vanzeli e rive a passâ tant che uficiâl te glesie catoliche dome dopo di contesis teologjichis une vore fuartis, ma te pratiche la glesie di Rome no acete i siei ponts fondamentâi e za dal IV secul e je leade a strent cul podê politic.


c: text/html

text:
Cjampagne
La frazion di Cjampagne e je a meridion dal cjâf lûc Manià, e e dêf il so non al fat che di simpri e je stade une zone agricule. Limitade a çampe dal torent Colvare e a diestre de Ciline, vuê e je un centri abitât consistent cun plui di mil residents, cun gnovis struturis ediliziis e sportivis dongje a cjasis e curtîi di une volte.
I prins insediaments a van indaûr al XVI secul, ancje se tai Antîcs Ats Comunâi la vôs Cjampagne e je documentade za tal 1339. Di interès storic e je une lapide datade 1681, metude su la façade de gleseute di Vie Pocioi, costruide par volontât di une famee siore dal timp, i Sbaraleo.
La glesie parochiâl di cumò, simpri avodade a San Toni di Padue, e je stade inaugurade e vierte al public tal 1933. Leade aes sôs tradizions, la comunitât di Cjampagne, ative e lavoradore, e à savût trasformâ in bondant un teritori spes dispueât e clapignôs.

robotstxt: allowed

filter: keep


text:
Manià Livri
Za tai Antîcs Ats Comunâi dal 1286 si fâs riferiment a une villa di Maniaco Livri come a une zone ai limits dal abitât di Manià, viers la rive çampe dal torent Ciline.
Pe aministrazion, Manià Livri al jere sot la jurisdizion de badie di Millstatt, in Carinzie, dal dut autonom dai Conts di Manià a mancul fin ai prins agns dal 1800, libar ancje di nomenâ par so cont un cjapitani e trê zurâts par assolvi lis vertencis civîi.
Manià Livri vuê si propon come un paîs ric di storie e di testemoneancis architetonichis particolarmentri impuartantis, in particolâr lis tipichis cjasis furlanis restauradis dopo il taramot dal 1976, tal rispiet totâl dai dissens origjinâi: un puarti a arcs al plan tiere e une arie parsore cun rosis rampighinis in istât.
La glesie parochiâl dal Sietcent, avodade ai Sants Vît, Modest e Crescenze, e à un piçul orghin dal 1759, opare di Antonio Barbini. A Manià Livri al è un centri sociâl che al coordene lis ativitâts sociâls e culturâls dal paîs, proponint vie pal an tantis manifestazions ricreativis e sportivis, in particolâr cuant che e je la fieste de Madone dal Rosari a fin istât, escursions in montagne, mostris tematichis e un origjinâl presepi sot Nadâl.


text:
Derivade
La derivade e je insieme cul integrâl une da lis dôs operazions centrâls dal calcul (cjale ancje il teoreme fondamentâl dal calcul).
In matematiche, la derivade , la si definìs par mieç dal limit:
I simbui doprâts pe matematiche a son diviers, e spes l'ûs al dipint dome dal gust personâl; oltri a si cjatin ancje:
[cambie] Significât de derivade
Intuitivementri la derivade e esprim:
- la velocitât dal cambiament de funzion. Pensant ae definizion ca parsore, si viôt come la variazion "h" de funzion
(f(x+h)-f(x)) intun interval di timp e ven confrontade cul valôr "h" dal timp che al è passât tra x e x+h.
Un esempli inte cinematiche e je la espression de posizion di un pont esprimude in funzion dal timp, che par solit si scrîf come x(t). Se cumò o vuelin savê la velocitât di moviment dal pont, o vin di derivâ la funzion de posizion rispiet al timp. Difat, la velocitât e si gjave fûr dividint il spazi par il timp, par cui cjapant la distance percorude (es. x(t+h)-x(t)) e dividintle pal timp passât "h" nus ven fûr la velocitât medie tal interval (t,t+h): se cumò o fasin tindi a zero il timp, ven a stâi cjapin intervai simpri plui piçui di timp, o cjatarin la velocitât istantanee; chest procès al è propi compagn de definizion di derivade.
- la tangjent dal pont di viste gjepmetric: la derivade di une funzion intun pont A e misure la pendence de rete tangjent al grafic de funzion in chel pont
[cambie] Derivabilitât
Une funzion e je diferenziabil intun pont x se e esist la sô derivade in x; par chest une funzion che no je continue in x no sarà diferenziabil, parcè che in chel pont no esistarà la tangjent. Di chê altre bande, nol è sigûr che une funzion continue sedi diferenziabil
[cambie] Derivade n-esime
La derivade n-esime f(n) di une funzion f e je la funzion che o cjatin derivant par n voltis la funzion f. O fevelin duncje di derivade seconde, derivade tierce e cussì indevant; tal scrivi si doprin in gjenar chescj simbui:
- ,
- ,
- ...
- .
Une funzion derivabil no je però par fuarce derivabil n voltis: par esempli, la funzion ca sot e à une derivade prime, ma no à une derivade seconde.
Difat, la derivade di f e je f' (x) = 2 |x|, che no je a sô volte derivabil.
[cambie] Regulis di derivazion
Calcolâsi ogni volte il limit de funzion al puarte vie un grum di timp; par chest in gjenar si doprin lis derivadis fondamentâls: derivadis di funzions semplicis e di ûs frecuent di meti insieme par mieç di regulis di derivazion.
- Some:
- Prodot (regule di Leibniz):
- Cuozient:
- Funzion componude:
- Funzion disledrosade:
[cambie] Derivadis fondamentâls
[cambie] Derivadis di funzions componudis
[cambie] Cjale ancje
[cambie] Leams esternis


text:
venerdì 21 settembre 2012
La dì dai Muarts
Al jere rivât tart cul tren a Tisane e dopo sù, cu la ultime coriere a Rivignan, la ultime dì di Otubar. Ducj i emigrants a tornavin pe fieste dal paîs, come i spirts.
Al jere biel, ducj si devin dongje, a viodevin amîs e int di famee, a bevevin e a contavin storiis, no si sa se veris o inventadis, di mieze Europe. Ma lui, di contâ e di sintî storiis nol veve plui voie, nol voleve nancje plui viodi int: i sarès plasût sì vivi cun lôr, cu la sô famee, cui siei amîs, maridâ Gjovane, ma aromai si veve studât dut. Ce vevial di contâ, che cundut des promessis il so amôr al jere finît? Che al leve tal jet cu lis belghis, maridadis cul prin paisan che a vevin podût e che cumò si contentavin di lâ cui forescj, fasint fente che la pice o la rabie a fossin passion? Che i siei siums a jerin restâts sepulîts jù in miniere? Miôr tasê, miôr sierâsi te cjase di puar so pari, che al jere lât cun Gjo ancje lui: un glon di plui di fâ sunâ ae cjampane. E spietâ che a passassin chei dîs, par tornâ vie cu la scusse plui dure, par no viodi a vivi difûr chel Friûl che i murive dentri vie.
di Spirt Anonim
Publicât di chei di Contecurte a lis 09:00
Etichetis: Contis, Gjenar romantic, Gjenar sociâl, Spirt Anonim
Iscriviti a: Commenti sul post (Atom)


text:
FRIÛL EUROPE. Percors europeans pai students
Un element di fuarce pal disvilup in tiermins culturâi, civics e socioeconomics de Europe al è par sigûr chel des politichis pai zovins e pe istruzion. Di passe vincj agns – di cuant che tal 1989 e tal 1987 a son stâts inviâts il prin programe Zoventût pe Europe, a pro de realizazion di ativitâts di scambi interculturâl tra zovins dai 12 Paîs che in chê volte a fasevin part de CEE, e il prin Erasmus, dedicât ae mobilitât dai students universitaris dentri de Comunitât – a son stadis tiradis sù gjenerazions interiis di feminis e oms che a àn cognossût e a àn vivût la Europe.
Cul passâ dai agns si son zontadis altris azions, fintremai ae programazion atuâl (2007-2013) cuntun stanziament di 13 miliarts di euros. Cumò dut ce che al tocje istruzion e formazion al è cjapât dentri dal program Long Life Learning pal aprendiment permanent, che si presente tant che un insiemi di programs setoriâi (Comenius, Erasmus, Leonardo, Marie Curie e Grundtvig, che al è specific pal aprendiment pai adults), adun cuntun program trasversâl e cul program Jean Monnet, che al sosten l’insegnament, la ricercje e il studi di argoments che a àn a ce viodi cu la integrazion europeane. In chest cjamp e va indenant ancje la azion a pro de armonizazion dai percors formatîfs, dal ricognossiment dai titui di studi, dal rinfuarciment dai rapuarts tra formazion e lavôr e de valorizazion de ricercje, inte suaze dal “spazi european de istruzion superiôr” previodût di chel che lu clamin “procès di Bologne”. Mobilitât dai zovins, aprendiment no formâl, dialic interculturâl e partecipazion a son lis dimensions di fonde di chel che cumò si clame Zoventût in Azion, program indreçât ai zovins dai 13 ai 30 agns, che al va daûr de Strategjie de UE pai zovins fate buine dal Consei european tal 2009, che i siei obietîfs gjenerâi a son la creazion, dentri dal 2018, di plui oportunitâts paritariis pai zovins tal setôr de istruzion e tal marcjât dal lavôr e la promozion de citadinance ative, de inclusion sociâl e de solidarietât dai zovins. ■
MARCO STOLFO


text:
LA FABRICHE DAI… LIBRIS. Robononis
La ultime opare leterarie di Ferruccio Tassin, studiôs di Visc che di agns al vuide la bataie pe difese dal lager fassist che cualchidun al volarès scancelâ ma ancje dispès leât a la memorie di bons. Luigi Faidutti in tantis conferencis par ricuardâ il predi e deputât tal Parlament di Viene, e ven presentade tant che une racuelte umoristiche di fats, episodis e personis dal Friûl imperiâl.
Noaltris o preferìn invezit catalogâle tant che libri di Storie, parcè che “Robononis – Ridi e riduzzâ ta Bassa furlana” di Ferruccio Tassin, editât di Braitan di Breçan, cul patrocini de Provincie di Udin, ancje se al è un librut di no tantis pagjinis, al conte la storie vere, chê de int, chê storie no intosseade des “pantianis” de retoriche nazionalistiche che e à fat tancj dams, massime ta chês tieris, metint un cuintri di chel altri oms e feminis che a vevin convivût in pâs par secui, prime di jessi “redents”.
Il Friûl imperiâl par sô furtune però al à spietât cuasit 50 agns di plui di chei altris teritoris concuistâts dal Ream di Italie, e probabilmentri tal 1918 cualchidun al varès spietât vulintîr ancjemò prime di lassâ l’Imperi e jessi “cjapâts cu la sclopa”. Mieç secul in plui di Imperi che al à segnât il caratar de int che si ricjate tai episodis ripuartâts dal autôr. Lampadis scletis e gjenuinis che a fasin ridi, ma ancje pensâ parcè che il libri al è lizêr e fat cun inteligjence, fasint fevelâ la int. E propit par chest Ferruccio Tassin “cence polemiche”, al precise, al à doprade la variante locâl de lenghe furlane, o miôr, de “lenga furlana”, fasint gjoldi al letôr i sunôrs dolçs dal furlan “da Bassa”.
Il libri, che al merte cirût, let e tornât a lei, al presente ancje une siore racuelte fotografiche dai protagoniscj di chês pagjinis, int che e saveve dâi cuintri cun ironie a lis dificoltâts de miserie e des vueris, tignint simpri presint che al jere di “ridi par no vaî”. ■
Christian Romanini


text:
CJARGNE VIVE. “Ce cal conte” di Elena Pittino
A Cjadugnee, a 5 km di Tumieç, si cjate il laboratori di restauri e artesanât “Ce cal conte”. «Jo o partìs dal mont dal restauri – e dîs la zovine Elena Pittino –, par agns o ai lavorât cun ditis che a fasevin tant restauri che afrescs. Ma par lavorâ in chest mont tu âs di lâ fûr. Dopo mi soi fermade, mi soi maridade. Ma mi è simpri restade la voie di ideâ robis gnovis e particolârs. Cheste voie le ai ereditade ancje di gno nono. Lui al faseve cuadris e di solit, dongje o daûr dal cuadri, al tignive scritis dutis lis storiis, i mûts di dî, lis detulis dal paîs, e al cjapave note ancje intun cuader che jo o ai tignût da cont. Di achì e cjape vite la idee de mê gnove linie e al nas il laboratori “Ce cal conte”. Ce che al conte al à un dopli significât: il prin riferît al valôr dal prodot di artesanât artistic (ogni singul toc al ven fat a man) e il secont parcè che ogni prodot creât al à la sô storie di contâ.» Inte rimesse, mudade in negozi, al è plen di animaluts colorâts fats cuntune resine particolâr e ognidun di lôr al à la sô storie scrite intun bilietut.
«A son tantis dificoltâts burocratichis – e va indenant Elena che e je ancje rapresentante de Confartesanât pal setôr dal artesanât artistic – e soredut no ai vudis agjevolazions di nissune sorte. Par fâ cognossi il gno prodot, o cîr di jessi presint a dutis lis manifestazions di artesanât e chest al è par me un grant sacrifici: o lavori dal lunis ae sabide, e la domenie o voi pai marcjâts, duncje no ai une zornade libare par cirche 9-10 mês ad an. O lavori tant ancje su ordinazion: al è il cjaçadôr che mi ordene di fâ il gjal cedron, il cjavrûl; mi è capitât ancje di fâ animaluts che no fasin part de nestre tiere (elefantuts, furets…). Al è trê agns che o fâs chest mistîr e o ai inmò tancj obietîfs: slargjâ simpri di plui la produzion, rivant cussì a finî di fâ altris storiis. Ideis no mi mancjin, forsit ce che mi mancje al è il timp.
Chest an tantis ativitâts di artesans a àn scugnût sierâ. Ma par un zovin che al à di vierzi une ativitât i disarès che prin di dut al à di vê une buine idee e dopo al scuen fâ tancj sacrificis. Une biele robe e je che, no jessint sot paron, si decît di bessôi ce fâ, trop e cuant fâ.» ■
Marta Vezzi


text:
SLOVENIE. Cemût fâ turisim alternatîf in Slovenie
“LIZÊR” E…_Tai ultins agns e je di mode il soft tourisim, che voltât dal inglês al sarès “turisim lizêr, plasevul”, passant lis feriis in puescj li che si rive adore a rilassâsi framieç de nature. E la Slovenie e somee un paîs fat di pueste pai turiscj cun cheste intenzion, jessint i slovens rivâts adore a mantignî inmò in dì di vuê un rispiet disìn cussì “asburgjic” viers la tiere, i flums, i lâcs e viers plantis e animâi.
“ALTERNATÎF”_ Cheste int che e cîr di passâ lis feriis in maniere alternative, fûr dal grant zîr des localitâts che si cjatin ben o mâl ripuartadis su dutis lis vuidis, e pues gjoldi de oportunitât di vivi par un ciert periodi tune cjase storiche adun cui proprietaris de abitazion, che le tegnin cont stant atents a conservâ lis struturis, la mobilie e ducj i piçui particolârs che le rindin uniche, cun chê di vuardâ la ereditât culturâl dal lûc. Tal stes timp, il dâ acet ae int che e rive di fûr e je za di timp deventade une valide ocasion par dâ lavôr ancje a cui che nol vîf tai centris turistics plui cognossûts.
TRADIZION_ Di chestis residencis storichis, 11 si cjatin adun dentri te associazion Hiše s Tradicijo (in sens leterâl al sarès “Cjasis cun Tradizion”, vâl a dî “Cjasis Tradizionâls”). Si trate di abitazions, viertis pai turiscj dut l’an, sparniçadis dal confin cu la Ongjarie al Adriatic. A son dividudis in trê categoriis, ven a stâi: cjistiei, cjasis in tignudis di campagne e costruzions rurâls. ’Nd è pardabon di ogni sorte, li che ognidun al pues sielzi stant aes sôs preferencis e esigjencis; ce che al ven sigurât de associazion al è il bon acet e il contat personâl di bande dai proprietaris, la alte cualitât dai furniments, il mangjâ e bevi san e tradizionâl, lis plusoris ocasions par polsâ, straviâsi e fâ sport.
ANTIGHIS_ Lis dôs cjasis plui antighis a àn passe 400 agns: une e je la cjase Ločnikar a Zreče dongje Maribor, su lis culinis dal Pohorje, li che si pues visitâ il lâc Črno e in plui lis termis e il centri schiistic locâl. Chê altre residence e je cjase Želinc, che si cjate su la confluence dai flums Idrijca e Cerknica dongje Cerkno, pôcs chilometris a Soreli jevât di Tolmin.
SCHI_ Se us interesse il mont dal schi, te cjase tirade sù tal 1857 a Nova vas, cualchi chilometri a Soreli jevât di Postumie, si cjatin in mostre i furniments dai prins schiadôrs slovens, cemût che al à vût contât pe prime volte l’innomenât scritôr sloven Valvasor te sô opare dal 1689 “La glorie dal ducât dal Cragn”.
MÂR_ Se invezit us plâs il mâr, ancje fûr de stagjon cjalde, e je la Cjase dal Sâl tal cûr dal Parc naturâl des salinis di Sečovlje/Sicciole, a cuatri chilometris di Piran/Pirano e a doi dal confin cu la Cravuazie. Dal secul XIX culì a vivevin i lavoradôrs che a tiravin dongje il sâl su la rive dal Adriatic; cumò al è un stâ viert ai turiscj, cuntune visuâl maraveose sul mâr.
EUROTRAD_ La socie Hiše s Tradicijo, dutun cun associazions di cjasis storichis di altris cinc paîs (Portugal, Irlande, France, Ream Unît e Olande), e fâs part dal Europe TraditionÆ Consortium, nassût par prudelâ lis residencis storichis dal Continent Vieri. Midiant il Progjet Eurotrad, finanziât de Union europeane traviers il plan Interreg IIIC, si son zontadis sociis di Spagne, Austrie, Ongjarie e Italie (la uniche associazion si cjate in Friûl, “Case della Tradizione”, cun sede tal cjistiel Savorgnan di Brazzà a Sante Margarite di Morùs). Par vê plui informazions, lait sul sît internet (par sloven e par inglês)
www.hisestradicijo.com. ■
Alessio Potocco


text:
FRIÛL EUROPE. Votazions in Grecie
Al è normâl che lis elezions politichis intun Stât che al fâs part de Union Europeane a vedin un significât che al tocje dute la Europe. Chest al vâl ancjemò di plui in chescj timps. Dut câs, ce che al è sucedût tal câs des elezions dai 17 di Jugn in Grecie al è stât alc che al è lât inmò plui inlà.
La impression e je che lenti là, intune situazion za une vore dramatiche, si vedin messedadis informazion, speculazion e propagande, intune clime marcade di une schirie di pressions economichis e politichis di fûr de Grecie, che si pues paragonâlis in cualchi maniere cun chê des elezions talianis dal 1948. Pai media internazionâi, e soredut par chei talians, in Grecie al jere in zûc l’avignî dal euro e de Union Europeane e sei ae vilie dal vôt che a urnis sieradis la consultazion e je stade piturade tant che un referendum su la monede uniche e la Europe e une sielte tra “bogns” europeiscj e “triscj” antieuropeans. A àn vinçût i conservadôrs di Nea Dimokratia (ND), i presumûts “bogns”, cun sù par jù il 30% dai consens, ma la coalizion de çampe alternative Syriza e à cjapât une sdrume di vôts (cuasi il 27%).
Sono stadis salvadis la Europe e la Grecie? Lu scuvierzarìn dome plui indenant. Par intant a restin altris dubis: ND e il PaSok (i “vecjos” socialiscj grêcs) sono pardabon cussì europeiscj? La uniche Europe pussibile ise chê debile di cumò, là che i Stâts a contin, in chel stes moment, masse e masse pôc, e che par chest e ven cjapade pal cuel dai speculadôrs finanziaris?
A cheste ultime domande al somee, par fortune, che si puedi rispuindi in maniere negative. Tes elezions in Grecie, cun Syriza, si è fate indenant par sigûr une dibisugne e almancul in part ancje une vision di une Europe divierse. Alc dal gjenar al è saltât fûr ancje des elezions presidenziâls e di chês politichis intal Stât francês, cul sucès di Hollande, dal PS e dai siei aleâts. Achì al è sucedût ancjemò alc altri di interessant: cu la elezion di Paul Molac, pe prime volte un candidât de Union Democratiche Bretone, poiât di PS e Verts, al rive a lâ tal Parlament di Parîs. Un fat interessant, massime di un pont di viste furlan. ■
MARCO STOLFO


text:
Archive for the ‘Ai 32 di Mai’
La basse, la Cjargne, di ca e di là da la aghe: no si pues dî di sigûr che il Friûl al sedi une tiere dute compagne. A dividinus, lis pronunciis diferentis de marilenghe, i mûts diferents di fâ il frico, i nons dal “pignarûl” (par me si clame fogoron, par esempli), e fintremai i [...]
Posted on on Dicembre 16th, 2011 in
2011, Ai 32 di Mai, Articoli, Dicembar |
No Comments »
Lu san ducj: il miôr amì dal om al è il cjan.
Une bestie fedêl, che no si lamente mai, che si contente di pôc e che e je simpri legre distès. Un cence morbins, plen di voie di lavorâ, pront a protezi la sô cjase e la sô famee a ducj i coscj. In pocjis [...]
Posted on on Novembre 9th, 2011 in
2011, Ai 32 di Mai, Articoli, Novembar |
No Comments »
La leterature e je chê robe che e covente a chei che a lein par vignî fûr de lôr vite e jentrâ intun mont diferent, e a chei che a scrivin par fâ jentrâ te lôr vite ducj chei altris.
No je une robe “tipichementri furlane”, al è clâr: il furlan, in medie, al fâs di [...]
Posted on on Ottobre 13th, 2011 in
2011, Ai 32 di Mai, Articoli, Novembar |
No Comments »
Il frico, il mus, i cjarsons, la brovade, la ocje e il Montâs: al rive Friuli Doc, e i protagoniscj a saran come simpri ducj i prodots “tipics furlans”.
E lis abitudinis, lis tradizions? Si podie fâ une graduatorie dai mûts di fâ e di pensâ “tipics furlans”? E se sì, lis tradizions “tipichis furlanis” sono [...]
Posted on on Settembre 13th, 2011 in
2011, Ai 32 di Mai, Articoli, Setembar |
No Comments »
Al sta sucedint alc di pardabon strani tes ultimis setemanis. Alc di gnûf, che no si à mai viodût prime: al è rivât l’Istât, e cun chel il cjalt.
Ce disêso? Al sucêt ducj i agns? Pardabon? Parcè che a sintî i gjornâi e la television al samee un fat straordenari: cu la notizie dal cjalt [...]
Posted on on Agosto 15th, 2011 in
2011, Ai 32 di Mai, Articoli, Avost |
No Comments »
Al è rivât l’Istât: la stagjon dal mâr, dal cjalt, da lis feriis. Pai furlans, ancje che da lis sagris.
Une tradizion che in Friûl e va indevant cence mai une crisi, parcè che la sagre e je l’habitat naturâl dal furlan, e une risierve naturâl di esemplârs che a jessin dal letarc dome in chel [...]
Posted on on Luglio 15th, 2011 in
2011, Ai 32 di Mai, Articoli, Bete di Spere, Lui |
No Comments »
Je vin fate: o sin in Champions! E jo o jeri li, naturalmentri. Mi soi cjapade une dì di feriis, o ai saludade Rome e o soi vignude sù in Patrie.
A pene rivade, il stadi Friûl mi à ricevût cuntune sorprese par fâmi sintî a cjase: la ploie. Che par fortune e je durade pôc: [...]
Posted on on Giugno 23rd, 2011 in
2011, Ai 32 di Mai, Articoli, Jugn |
No Comments »
A son lontans i timps che al puest di “Alè Udin” si cjantave “Al è ultin” par butâle in ridi e dismenteâ la enesime disfate. Di cualchi an, i nestris fantats nus àn usâts a vinci. No a vinci dut, al è clâr, e nancje a vinci un pôc sì e un pôc no: in [...]
Posted on on Giugno 23rd, 2011 in
2011, Ai 32 di Mai, Articoli, Mai |
No Comments »
Tu puedis ancje jessi furlan, ma cualchi volte la voie di lavorâ no baste: bisugne ancje cjatâ cualchidun che tal dei, il lavôr, e in timps come chescj nol è tant facil come che al samee. “E je la crisi”, a disin, e il furlan nol capìs, e no parcè che il furlan nol ledi [...]
Posted on on Aprile 15th, 2011 in
2011, Ai 32 di Mai, Articoli, Avrîl |
No Comments »
Oh, ce biel: e rive la Primevere!
Ancje se ducj a disin che lis miezis stagjons no esistin plui, jê e rive distès, ducj i agns, e ducj a samein contents che e rivi.
A son ducj tant convints di cheste robe des miezis stagjons, che ancje il “cambi di stagjon” tal armaron si fâs dome dôs [...]
Posted on on Aprile 15th, 2011 in
2011, Ai 32 di Mai, Articoli, Març |
No Comments »
A mi è simpri plasût il carnevâl, cuant che o jeri piçule. Tal gno paîs si faseve une sfilade bielissime e il nestri cjar al jere simpri il plui biei di ducj, o dut câs un dai miôr.
E a scuele nus fasevin fâ dissens e lavoruts e nus contavin des mascaris, chês tradizionâls.
La plui famose [...]
Posted on on Febbraio 16th, 2011 in
2011, Ai 32 di Mai, Articoli, Zenâr-Fevrâr |
No Comments »
Prime di lâ in pension, gno pari al faseve il miedi, e al lavorave un grum. Jessint furlan, naturalmentri, al lavore un grum ancje cumò che al è in pension, ma no sin chi a fevelâ di chel.
Lu ai simpri viodût strac ae fin de zornade, e no capivi masse ce fadie che e fos [...]
Posted on on Gennaio 17th, 2011 in
2010, Ai 32 di Mai, Articoli, Dicembar |
No Comments »


text:
MUSEUS. La passion di un imprenditôr deventade museu
La prime robe che e impressione cui che al visite la colezion Tonutti a Remanzâs e je la “cuantitât” di machinis, imprescj, salis che si slungjin dilunc de visite, une racuelte di materiâi che e lasse cence flât.
In chest museu si à pardabon la sensazion di fâ un viaç indaûr tal timp pai curtîi o pes ariis di une volte, dulà che ducj a vevin une vore di imprescj agricui, dulà che la vite si davualzeve ai ritmis de nature, cui rumôrs dal lavôr contadin.
Dut chest materiâl al è stât tirât dongje dal cav. Gino Tonutti e de sô famee dilunc dai agns, in face di une passion grandonone pal lavôr che lui al clamave “la malatie pal fier”.
LA FAMEE TONUTTI_ La storie de famee Tonutti e nas tal 1864 cuant che il von Luigi al invià la ativitât di batifier a Marsure disore; chi al faseve imprescj agricui che po dopo al vendeve ator par dut il Friûl, tant che lu clamarin “mestri Vigji”. Cul lâ dal timp Luigi al insegnà il mistîr ancje ai siei 5 fîs e insiemi a rivarin a comprâ un mulin vieri a Marsure disot che a faserin deventâ une oficine ben inviade e cognossude in dut il Friûl.
Deventâts adults i fîs di Luigi si separarin ma ognidun al continuà cu la ativitât imparade in famee: in particolâr Umberto, che al sarà il pari di Luigi e Gino, si trasferì tal comun di Remanzâs, te localitât che dopo e cjaparà il non di Batifier di Sot. Al sarà chi che daspò dal 1965 il cav. Gino Tonutti, ferbint imprenditôr, al inviarà la sô ativitât su scjale industriâl.
IL MUSEU_ La grande passion di Gino Tonutti pe produzion di machinis agriculis e imprescj lu à puartât tor de metât dai agns Sessante a tirà dongje ogni sorte di materiâl mecanic, scomençant des motos; la sô colezion di fat e scomençà cuntune Guzzi 500 dal 1923, che Gino al metè a puest cul jutori di un ex dipendent.
Vuê il museu si divît in cuatri sezions: il batifier, il repart agricul, la sezion des machinis vieris fin ai nestris timps e in fin chê des motos di epoche.
La prime sezion, chê dal batifier, e je la piçule farie daspò deventade une vere e proprie industrie, che inmò in dì di vuê e à mantignût l’ambient origjinâl, cul paviment di tiere batude, grancj barcons e sui mûrs neris inmò la olme evidente di agns di lavorazion dal fier. Chi si cjatin imprescj dal inizi dal secul passât, foradôrs a man, tornis e adiriture un mai inmò funzionant che si moveve cu la fuarce idrauliche de roie che e cor in bande de oficine.
Se si pense al Friûl dal Votcent e dai prins dal Nûfcent, dulà che la vite e jere segnade dal lavôr dai cjamps, si pues ben imagjinâ ce che a àn di jessi stadis la creazion e la produzion di imprescj agricui, sodisfâ cetantis domandis che a vignivin di dut il teritori e inovâ la ricercje e la produzion e je stade dal sigûr la fortune de famee Tonutti, che e à savût cun grant lavôr e inteligjence puartâ indevant tai decenis.
IL REPART AGRICUL_ La seconde sezion e mostre no dome imprescj agricui e rurâls ma ancje la evoluzion des tecnichis e de mecanizazion dal lavôr agricul, come la machine par discartossâ lis panolis, la machine par specolâ pai cereâi; al impressione un model di locomotive a vapôr colegade a une machine par imbalâ e a la trebie inmò funzionant dal 1930. Dal stes an si cjate ancje une machine par gjavâ la galete dai cavalîrs, une altre testemoneance des ativitâts prevalentis tal nestri teritori.
Ma o vin viodût che la passion di Gino Tonutti si slargjave ancje a lis motos di epoche e a lis machinis, passion puartade indevant inmò in dì di vuê dal fi Carlo e dai nevôts.
Desenis di modei dai prins dal Nûfcent fint a modernis Lamborghini e Ferrari, come pes motos di epoche dai agns Vincj fin ai agns Novante, Guzzi, Gilera e Harley Davidson.
Dut chest duncje si lu pues visitâ tal museu in comun di Remanzâs, tra Orçan e Selvis, daspò de sô scree tal 1997. Vuê la esposizion e je mantignude cun finanziaments privâts dal fi Carlo Tonutti, de brût Emanuela e dai nevôts Gianmaria e Fulvio, che cun braure a puartin indevant la tradizion dal nono.
UNE PARTICOLARITÂT_ Vuê il museu al conte uns 800-1000 visitis ad an, soredut de Austrie, invezit a son inmò pocjis lis scuelis che a vegnin a tocjâ cun man ce che al jere il lavôr dai nons, a visitâ une realtât che miôr di altris e pues fânus sintî ce che al jere il mistîr dai cjamps e la fadie di jessi contadins. ■
Venusia Dominici


text:
CONTECURTE. In paradîs
IN PARADÎS
Lade…
cualchi an indaûr o soi lât tês Seicell 1 par lavôr. stant el clime e tacavin biel prest a buinore, fin dîs, e tal dopomisdì tor des cuatri fin ore di cene: e spes ancje dopo. ma ogni fin setemane a pes tal ocean. Par me o vevi une gip, di chês dutes viertes, cul veri denant tirât sù cuant che al plûf.
E ancje il sofêr: un mulat voe di ridi.
Tal interval, jo om di mont, mi fasevi puartâ su le piche plui alte2 a saceâmi di flât su chê siele a mil metris. o cjalavi jù in bas dut chel mostri di mâr, cui sgrisui pe schene: siet mil mies di une bande e trê mil di chê altre. E jo li, sentât su chel sbit di isulute.
Dopo cualchi biel dì, cognossintmi di plui, lui mi dîs «o soi stuf di lâ fin là sù. No podìno cambiâ? ti meni intun puest plen di incjant!» e al cjape dibot le strade de cueste che cuasi e fâs dut el zîr di Mahè3: fra goles salvadies, volts inspietâts, anses di tiere e teles di cîl. di restâ cence flât! Po le strade e finìs. Si fermìn ancje nô, denant di un gloriet scrufuiât tor des palmes. mi sint dut content, di un lizêr mai provât.
Se ‘l paradîs al è un puest, nol pues sei che cussì.
mancjaressin i agnui… cuntun struc inte tace mi invii intal scûr de foreste, atrat da un lusôr là jù insomp a cent metris, scjafoiât sot dai brancs. Dopo cualchi biel pas o scuen intardâmi fin che i voi no si justin pe stralûs che mi incee. O induvini une splaze. o viôt ondes lungjes che e rivin fin li: e figotin le tiere, le bussin sui lavris de sô piçule rade.
E po mularie. Mularie intun grop, che zuie intal mâr come simpri i fruts di ogni bande di mont si sclipin cu l’aghe, si corin daûr, e colin, si alcin, si tocjin e ridin, e vuichin di gjonde cun muse in sorprese. O voi plui indevant cjapât ancje jo dal businâ che mi sburte le brise, a bugades: saran ‘ne dozene, fruts e frutes intune. E varan tredis agns. cutuardis, no sai.
Salacor, cuindis. o voi cul lôr zuc. O cjali chês mans fûr e dentri da l’aghe.
Cjamesutes svoladies, bregonuts mai intivâts. si lumin, si tocjin, si tufin, si cjapin e scjampin e ridin e zornin e cricin, s’imbracin, si molin, si sburtin.
e jo li come un stupit.
Belece salvadie, inmò cree. Primitive. Pagane. Sublime. Un incjant mai viodût intun sôl colp di voli…
… e torne? ■
1. Seychells, in talian Seicelle
2. Morne Seychellois
3. Le isule plui grande, cun capitâl Victoria
di EL FARI


text:
IL FRIÛL FÛR DAL FRIÛL. Arrigo Collavino al è lât sul plan plui alt
Par un om che al à passat la sô vite a tirâ sù mûrs, palaçs, dighis e gratecîi, rivâ sul plan plui alt, là sù dulà che dut si viôt e dut al è dongje nol à di vêi fat pôre. Arrigo Collavino al è muart a 86 agns a Windsor citât dal Ontario in Canadà. La brute notizie e je rivade in pocjis oris di ca dal Ocean, strenzint intun unic corot la int che e vîf sui doi grancj flums de sô vite: il Tiliment e il Detroit.
Imediadis lis reazions dal sô paîs, la biele Muris sot de Mont di Ruvigne, dulà che Arrigo i tignive a tornâ par ricurdâ la sô infanzie, la sô famee, i siei amîs. La stampe locâl e à dât grande rilevancea cheste pierdite, descrivint la vite e lis oparis di chel om partît cun so fradi Mario tal 1951 pal Nord Americhe, che cun capacitât e inzegn al à puartât la sô dite di costruzions tra lis plui famosis dal Canadà, dai Usa e no dome: ultin al è l’impuartant lavôr pal dopleâ il Cjanâl di Panama.
Ai onôrs des cronachis i Collavino a son rivâts cuant che – cjale ancje la Patrie dal Friûl di Avost 2009 – la lôr “Collavino Construction Company” e à vinçût l’apalt par tirâ sù i 104 plans de “Freedom Tower” la gnove braurose tor de libertât che e sta nassint tal puest des “Twin Towers” di New York. Tal mês di Lui il lavôrs di costruzions dal grês a son rivâts sul cuviertt e i lavors dai internis e de façade di veri a varessin di finî tal Autun dal 2013 cuant che daûr de la promesse dai Collavino sul penon e varès di jessi metude la bandiere de Patrie, tornant a cjapâ la biele tradizion furlane di celebrâ la fin dai lavors e il licôf de proprie cjase cuntune frascje sistemade in bande al camin.
O sin sigûrs che dal alt, Arrigo Collavino al slungjarà la sô man par sistemâ il grant toc di tele blu cu la acuile patriarcjine e ta chel moment la piçule Muris e la grande New York a saran leadis plui che mai di une sflandorose idee di libertât.
Mandi Arrigo! ■
DANIELE MARTINA


text:
CUSINE. Asêt in taule?
ASÊT DI VIN ROS
Intune tiere di vin tant che il Friûl, al è il plui comun, indispensabil massime cu lis verduris di savôr plui mareôs, tant che cicorie, tale, sparcs salvadis, lidric. Ma ancje te plui classiche, tradizionâl e gloriose terine di salate, cun pomidoros e cudumars.
Naturalmentri al pues jessi, tant che il vin, plui o mancul consistent o gherp, e li – naturalmentri – al jentre il gust personâl.
ASÊT BLANC
Plui gherp di chel ros, l’asêt blanc al è plui un prodot “si servizi” che un prodot di puartâ in taule. Si dopre massime par cusinâ, par esempli par zontâlu te aghe dal pes cusinât “in carpione” o cuant che si lessin i sparcs, par tignîju plui blancs. E al è chel plui doprât cuant che si vûl meti lis verduris dal ort tai vasuts, ancje parcè che – cence i tanins dal vin ros – nol influence il lôr colôr.
E po dopo, l’asêt blanc al è un vêr fenomen cuant che al jes de cusine e si lu dopre in cjase: par discrostâ il lavel, par disgrassâ il gas o il for, par distropâ il water e parfin par doprâlu te laveblancjarie, alternative pardabon ecologjiche e di grant sparagn a pet dal inmorbident industriâl.
ASÊT DI MILUÇS
A è par definizion l’asêt de cusine de Europe dal nord, e nol è un câs che ca in Friûl – tiere de Mitteleurope – al sedi plui popolâr che in altris bandis di Italie (ancje parcè che une volte i miluçs si cjatavin ancje dulà che, come in mont, il vin no si produseve).
Plui delicât tal savôr, e dal sigûr mancul gherp, al va une cane cun verduris dal savôr plui lizêr, o ancje par salatis di chês plui elaboradis (chês, par esempli, cu la salate miscliçade a tocs di miluç o a fetutis di narant).
Pal so odôr mancul fuart, ultimementri, al è daûr a sorpassâ chel di vin blanc tes abitudins di chês feminis che, daûr de lezion des nonis, a usin a fâ la ultime resentade dai cjavêi cuntune tace di asêt.
ASÊT BALSAMIC
Di cualchi an in ca al è deventât di grande mode l’asêt balsamic, che al à il so esempli plui famôs e preseât tal asêt balsamic di Modene, un vêr elisîr (ancje tal presit) di doprâ magari su lis freulis, su la cjar o fintremai sul gjelât.
Dut câs, chel di Modene nol è par sigûr l’unic, parcè che ancje ca in Friûl a son tancj i produtôrs – piçui, artesanâi, fintremai a nivel domestic – che a sielzin di lassâ in bande une part dal vin o dal most par metîlu a madurî in caratei di len, par otignî une version personalizade di asêt balsamic, che al cambiarà savôr daûr de cualitât de ue, dal len dal caratel, dal timp e magari di cualchi savôr zontât par aromatizâlu.
In chest contest, par esempli, al nas il svant de zone di Manzan, il nomenât “asperum”, che plui che un asêt (di most cuet) al semee une creme sauride e profumade, maraveose su lis fraulis.
Par une famee normâl, naturalmentri, nol è simpri pussibil vê ogni dì in taule une di chestis piçulis maraveis, e plui dispès – par vê un balsamic di meti su la cjar brustulide o su lis verduris te gridele – al tocje rivolzisi ai negozis, dulà che si puedin ancje cjatâ asêts balsamics decorôs, cuntun resonevul rapuart tra presit e cualitât. Tignint dut câs iniment che l’asêt balsamic, par jessi tâl, al à bisugne di tant timp in cjanive, e di conseguence il presit nol pues jessi masse bas. Di fat, buine part dai “balsamics” che a son vendûts tal supermarcjât, magari a mancul di doi euros a butiliute, no son vêr balsamic, ma asêt di vin “coret” cun caramel, par fâlu plui penç e plui dolç. Duncje, miôr comprâ cul cjâf, pierdint magari cinc minûts di plui par lei ben lis etichetis… ■
Margherita Timeus


text:
Archive for the ‘Austrie’
Un su cuatri al reste in Austrie, Grecie, mancul 30%. Cul vierzisi de stagjon des vacancis scolastichis – a partî de fin di Jugn – e tache ancje la stagjon turistiche. Come che al sucêt ancje di altris bandis, chei che a àn fruts in etât di scuele a puedin viazâ dome in cheste stagjon.
I [...]
Posted on on Agosto 29th, 2012 in
2012, Articoli, Austrie, Avost |
No Comments »
I “Robin Hood” s soraps a àn tacât domandis provocatoriis su cartei stradâi_ Just tal timp dal campionât des minorancis europeanis al è stât rivelât uficialmentri che unis dozenis di cartei stradâi bilenghâi a scuegnin jessi sostituîts tal distret di Bautzen / Budyšin in Gjermanie. La reson e je dispès che si cjatin erôrs te [...]
Posted on on Luglio 13th, 2012 in
2012, Articoli, Austrie, Lui |
No Comments »
La Fieste dal papà e ven celebrade pal mont in zornadis divieris: in Austrie al cole simpri su la seconde domenie di Jugn. La celebrazion si distache ancjemò vuê in mût significatîf in rispiet ae fieste de mame cussì i contribûts dai paris ae lôr fameis a vegnin percepît mancul impuartants. Tai ultins agns però [...]
Posted on on Luglio 13th, 2012 in
2012, Articoli, Austrie, Lui |
No Comments »
Slovens de Carinzie e cravuats dal Burgenland cun dôs organizazions_ Tra i rapresentants, a jerin presints ancje i slovens carinzians cun Nanti Olip e Marko Oraže dal Consei nazionâl dai slovens carinzians (Narodni svet koroških Slovencev NSKS), la organizazion di minorance plui grande in Austrie, e Reginald Vospernik e Zalka Kuchling de Comunitât dai slovens [...]
Posted on on Giugno 29th, 2012 in
2012, Articoli, Austrie, Jugn |
No Comments »
Tal 1941, su ordin di Heinrich Himmler, in paralêl cul trasferiment di fameis de Val Cjanâl – ancje chês dispès slovenis – in Carinzie, e je tacade ai 14 Avrîl dal 1942 tal teritori bilengâl la deportazion di cirche 300 fameis contadinis slovenis. Tes primis oris de buinore, i camions a son rivâts e tal [...]
Posted on on Maggio 16th, 2012 in
2012, Articoli, Austrie, Mai |
No Comments »
Il turisim de benzine al è nassût tai agns Setante: se si da un cuc ae statistiche dal presit dal petroli dai ultins cent agns, si viôt che fin ai agns Setante la benzine no costave scuasit nuie. Chest, fin ae crisi politiche mediorientâl dal 1973, cuant che i paîs araps a àn tacât a [...]
Posted on on Marzo 20th, 2012 in
2012, Articoli, Austrie, Març |
No Comments »
Il romanç L’agnul de dismenteance de scritore slovene carinziane Maja Haderlap al à otignût il Premi “Bruno Kreisky” pal libri politic dal an 2011. La autore e presente la storie di une zovine slovene e dai slovens de Carinzie sot la ditature naziste. Un lavôr dulà che la autore e cîr di presentâ la situazion [...]
Posted on on Febbraio 15th, 2012 in
2012, Articoli, Austrie, Zenâr-Fevrâr |
No Comments »
La plui grande crisi e semee che e sedi superade. Chest an a jerin “dome” 58.603 pioris che a àn zirade la schene ae organizazion de glesie. “Dome”, parcè che il trend negatîf e pericolôs dal pont di viste dal finanziament de glesie austriache si è fermât: ven a stâi, a son il 32 % [...]
Posted on on Febbraio 15th, 2012 in
2012, Articoli, Austrie, Zenâr-Fevrâr |
No Comments »
La situazion storiche de minorance Jenisch e je parele cu la situazion atuâl di altris popolazions nomadis in Europe. Te stampe internazionâl al à vût rivoc il câs dai Travellers in Gran Bretagne e Irlande tal Otubar di chest an, cuant che la citât di Londre e à decidût di sierâ e di disvuedâ il [...]
Posted on on Dicembre 16th, 2011 in
2011, Articoli, Austrie, Dicembar |
No Comments »
Tal teritori tutelât cu la leç di minorance, 1.975 students si son iscrits pal insegnament bilengâl su un totâl di 4.395
La situazion gjeografiche de Carinzie orientade viers la Italie e la Slovenie e domande simpri di plui personâl cualificât multilengâl. Par garantî l’insegnament dal sloven a un nivel alt, a cause di pensionaments in cors, [...]
Posted on on Novembre 9th, 2011 in
2011, Articoli, Austrie, Novembar |
No Comments »
La gnove leç di minorance e proviôt 73 gnûfs cartei bilengâi e diretivis pal ûs uficiâl de lenghe slovene. Daspò di 56 luncs agns, la cuistion storiche de segnalazion bilengâl mancjante e dal ûs uficiâl dal sloven in Carinzie e je stade sierade ai 6 di Lui, cu la leç costituzionâl dal parlament austriac a [...]
Posted on on Ottobre 13th, 2011 in
2011, Articoli, Austrie, Novembar |
No Comments »
Otto di Asburc-Lorene, fi dal ultin imperadôr austriac Carli I e de sô femine Zite, al è muart ai 4 di Lui dal 2011 ae etât di 98 agns te ‘Cjase Austrie’ a Pöcking, in Bavarie. L’arciduche ereditari al jere nassût 98 agns indaûr a Reichenau, te Basse Austrie, ai 20 di Novembar dal 1912. [...]
Posted on on Agosto 15th, 2011 in
2011, Articoli, Austrie, Avost |
No Comments »


text:
APONTAMENTS. Glesie Furlane in gjite a Magdalensberg
Sabide ai 29 di Setembar 2012, prenotazions dentri dai 20 di Setembar
Come ancje l’an passât, cun pre ‘Sef o visitarìn: prin di misdì il Stift benedetin di Millstatt e la glesie paleocristiane di Laubendorf; dopomisdì il sît archeologjic sul Magdalensberg.
Si partìs as 8 di Vençon dal plaçâl des Scuelis; si guste tal ristorant di Caruline sul Magdalensberg; si torne cul lâ a mont dal soreli tor 7 di sere. Si larà a spindi sui 50€ (a pullman complet). Par prenotâsi telefonâ a pre ‘Sef (0433 60358) o a pre Roman (0432 956010; 333 6708704) o a pre Roberto (0432 985032; 349 8024017) dentri di joibe 20 di Setembar. ■
Redazion


text:
CUSINE. Fedêl ae linie… ma la “linie” parcè?
Se o domandais a un cogo cuâl che al è l’aspiet plui impuartant e impegnatîf par mandâ indenant la cusine di un ristorant, no us disarà “inventâsi plats gnûfs” ma pluitost rivâ a cura lâ gjestion interne de cusine, in ordin, di vê simpri dut pront par frontâ une sala plene, ma tal stes timp di no vê vanzums, che a son une pierdite pal locâl.
Parcè che ducj si imagjinìn il cogo che, in cinc minûts, al prepare dut in timp reâl. Ma la logjiche e dîs che nol pues jessi cussì, parcè par sigûr cierts ingredients a àn di jessi parecjâts ben prime.
E alore si discuvierç che il segret al sta intune buine organizazion. Lessâ lis verduris, parecjâ i filets di pes, involuçâ sù i tocs di cjar di meti tal ultin moment te padiele, organizâ prime i pignatons de polente o de paste, par vêju pronts par cuant il client al domandarà. “Fâ la linie”, come che a disin lôr.
Chest al è, naturalmentri, vêr mistîr. Ma al pues jessi ancje un model interessant par une cualsisedi femine di cjase che e volarès meti tal plat simpri alc di san e di difarent, ma che par solit no à timp e si cjate a vê di sielzi simpri la robe plui svelte.
E alore, un consei al pues jessi: “imparìn dai cogos”. Imparìn, ancje a cjase, a resonâ un tic “fasint la linie”. Che al vûl dî, par esempli, dopo fate la spese, cjapâsi une orute di plui par parecjâ une schirie di ingredients di vê pronts par dute la setemane, che a sedin la base par une pastesute, il contor de fetine o ancje la imboconade par une idee origjinâl.
Timp che al pues semeâ pierdût, ma che ae fin de setemane si pues discuvierzi che al è sparagnât cuant che si à presse, e che al garantìs une cualitât miôr dal gustâ e, robe no di pôc, une gjestion plui sparagnine de spese alimentâr. Butìn li cualchi idee…
VERDURIS CUETIS
- Intant che si met vie la spese, par esempli, si pues tacâ a meti a netâ e a lessâ dute une schirie di verduris. Cicorie, spinaze, blede (ma ancje rondelis di carote, fetutis di fenoli o pontutis di cauliflôr): si rive a cjase e come prime robe si le taie e si bute inte vaporiere o te pignate a pression, e, intant che si finìs di disvuedâ i sacuts, si à di bielzà la verdure pronte pe setemane (baste lassâ disfredâ e suiâ 10 minûts, striçâle da la aghe di masse e po dopo metile intune scjatule di plastiche tal frigorifar, ben sierade).
- Foncs champignons, bielzà netâts e taiâts a fetutis sutilis, di passâ 5 minûts te fersorie cun vueli e ai, e si à un gamelin di foncs trifolâts che a van di cane ancje dopo un pâr di dîs par un tocji, par une scalopine o par un risot.
- Une fersorie plene di melanzanis a daduts, rustidis simpri tal vueli e ai e magari cuntune spolvarade di pevaroncin: a son bielzà un bon contor ma a puedin jessi ancje la base par une pastesute, con doi pomodorins o un tic di ton.
- Cuntune mieze ore di timp di plui e une piçule gridele eletriche, si puedin parecjâ rondelis di melanzanis, strissulis di zuchins o fetutis di pevaron a la grilie, che a son simpri une buine soluzion di tignî pronte tal frigorifar, par un gustâ svelt o par une emergjence.
PES NO DOME DI VINARS
Il marcjât dal pes par solit al rive une volte a setemane, ma nol è che si vedi di mangjâ pes dome chê dì… I sardons, curâts a pene rivâts a cjase, a puedin stâ tal frigorifar par une zornade o dôs, baste che a sedin ben netâts e suiâts. E compagn un toc di ton o di pes spade che, se taiâts a daduts e subit saltâts te padiele, a puedin stâ li cuets intune scjatule par un pâr di dîs, pronts par improvisâ une pastesute fantastiche di emergjence.
E il bon vecjo sgombri… Se comprât fresc e subit netât e lessât (magari te vaporiere), al pues jessi metût tal frigorifar sot un got di vueli, e nol sarà nancje parint de variante industriâl…
IL MISTÎR DAL BECJÂR
Se par câs o lais in Slovenie une volte a setemane a comprâ la cjar, no vês di mangjâle dute subit (fevelant par chei che no àn il conzeladôr). A pene rivâts a cjase, cinc minuts par cjapâ une fetine e fale deventâ un involtin, o par jessi taiade a strissulis par une “pizzaiola”. Cinc minûts a pene rivâts a cjase, e no si varà di rassegnâsi par fuarce ae gramece de fetine su la lastre.
ANCJE I VANZUMS A FASIN SPARAGNÂ TIMP
Cuant che si fâs la polente, fâle simpri bondante e chê che e vanze metile ben sierade tal frigorifar. Di sere, cuant si rive tart e si à pôc timp, ve pronte une polentute di taiâ a daduts e di scjaldâ e cuinçâ cun pomidoro, ragù o cun spongje e scuete: e vâl ben i miôr macarons! ■
Margherita Timeus


text:
SAPADE. Sapade/Plodn che e torne
L’articul 132 de Costituzion taliane, al proviôt la pussibilitât di une comunitât di passâ di une realtât aministrative a une altre. Tal nestri câs, rivâ a passâ al Friûl di difûr, al fâs gole a tancj di lôr, forsit ancje par resons di oportunitât economiche legjislative, ma par podê pandi une reson di tâl fate, al covente mostrâ di vê une storie, une culture e une afinitât plui valide des resons di oportunisim. O vin fat une fevelade cun Alessandro Mauro, puartevôs dal grop che si bat par che Sapade e passi al Friûl.
La regjon dal Venit si è esprimude di resint in maniere positive su la cuistion dal passaç di Sapade a la regjon dal Friûl-VJ, cualis sono stadis lis reazions de int?
Al moment o vin vinçût la semifinâl e o podìn dî di zuiâse, la finâl a Rome. Lis reazions a son stadis di moderade sodisfazion. In tancj no i crodin ancjemò e a scrupulin che il Parlament nol rivarà a fâ une leç che e dedi legjitimitât al passaç di Sapade al Friûl. Dut câs il vôt in regjon al è stât un segn di grande maturitât e di grande inovazion positive tai rapuarts jenfri lis istituzions e il popul.
Il President Zaia al à declarât la sô opinion positive sul dirit pe autodetrminazion des popolazions, ma tal stes timp al à fat scrupulâ che la reson e sedi plui di oportunisim che no di partignince storiche culturâl. Se il Friûl al fos stât une regjon ordenarie, varessiso fat la stesse sielte?
O scuen dî che il partît che al fâs part Zaia, al à simpri sostignût in dutis lis istituzions, la idee che Sappde e podès tornâ a fâ part dal Friûl. Il prin a crodii al è stât il President da provincie di Udin, Pieri Fontanini che o ringrazii.
Dit chest, o pensi che il President Zaia, no jessint stât presint joibe (ai 28 di Jugn date de votazion in Consei regjonâl dal Veint, n.d.a), nol à podût lâ daûr cun suficiente atenzion a lis documentazions che a cjalavin al câs Sapade, ridusint il sô pinsîr a une motivazion dome di nature economiche. Tal 1966, prin des istituzions des Regjons, sedi ordinariis che a statût speciâl, a Sapade si è fate une consultazion dai cjâfsfamee: il 98% di lôr a volevin tornâ cun Udin. Prime dai statûts e je la storie a rispundi.
Ce che o vês fat al è partît dal bas, de int, cualchi aministradôr locâl al è stât pluitost fredut, cemût mai?
Se o tabaìn dai aministradôrs di Sapade o crôt che il lôr ategjament spaurôs al sedi di cirî te urgjence aministrative e a la pôre di no rivâ a gjestî il paîs spietant che a passin agns prin de decision dal Parlament. Il fat che i aministradôrs a vedin di dâ rispuestis imediadis e che la Regjon e tegni la borse des palanchis, ju à sburtâts tune posizion spavide e defilade, mancjant cualchi volte di chel sens civic necessari a sostignî la volontât popolâr.
Si sa che i caratars dai oms a son diferents, cui al nas leon, cui al nas piore. Il nestri moviment al è fat dal popul, ven a stâi 860 leons che a àn votât sì al Referendum… i aministradôrs locâi no si pues dî che a vedin la indule dai leons.
In ogni confront al esist il contraditori, tal vuestri câs cui si isal oponût e parcè?
Formalmentri, in pôcs e isolâts si son oponûts. La oposizion plui tremende e je chê di chei che no crodin che si pues vinci cheste bataie. Chei cuintri a fevelin di senaris indulà che dut il Venit al passi al Friûl o al Trentin.
Il mont politic furlan us aial poiât? E la int furlane us aie sostignût?
Dal mont politic furlan o vin vût une poie grande che no inmagjinavin. Fuarcis politichis e istituzionâls a son cun nô. Par sierâ la cuistion a Rome, a saran propit i politics furlans a jessi determinants. Disìn che a fâ gol cumò a varan di jessi lôr. Nô ju vin metûs denant dal puartîr e se a vuelin, cumò, a puedin sierâ la partide. (O dopri une metafore di balon par omagjâ il bielonon campionât Cjargnel indulà che di 40 agns al zuie il Sapade).
In spiete che Rome e disi alc, cemût imagjinaiso Sapade furlane?
Sappade e je za furlane. Dal pont di viste aministratîf o imagjinin un rapuart plui sempliç e diret cu lis istituzions. Sperìn di jessi part di chê rêt di rapuarts culturâi e economics che vuê o vivìn dome di sbis. Insome, o sarìn a cjase e chel al sarà impuartanton. ■
MAURO DELLA SCHIAVA


text:
LADINIE. Cjape il sac e va pal mont
Ancje chest an ve rivât, in cuatri e cuatri vot, il mês di Avost. Chel che in dì di vuê al è – almancul pai plui fortunâts – il mês de polse e des feriis tra mâr e monts, un timp al jere il mês che al viodeve tornâ tes fameis e tai paîs i emigrants partîts pal forest.
Cirìn, duncje, di tornâ indaûr cu la memorie a chei cjalts mês di Avost dai nestris emigrants sparniçâts pal mont, contant lis lôr storiis di vite, il lôr lâ e tornâ tra partincis e cumiâts, ingropaments di cûr, afiets, leams e lidrîs…
I LADINS DOLOMITANS_ La mancjance di risorsis, une economie puare fate di pure sussistence e lis dificoltâts de posizion gjeografiche e dal clime a forin lis causis de emigrazion di tancj ladins tai secui passâts. Za a tacâ dal Cinccent i ladins si usarin a lâ vie de mont vie pal Invier par fâ voris di cumierç ambulant e artesanâi tes valadis e sul confin. Tancj i cjalçumits e guis dal Cjadovri, i pitôrs e decoradôrs dal Fassan che a levin viers la Austrie, come che si lei tai messaçs lassâts tun ripâr alpin su la strade par Salisburc (Krimmler Tauernhaus), là che si conte la soference dai emigrants di stagjon.
Tal Votcent la emigrazion si slargjà al forest, deventant permanente. I oms ae ricercje di lavôr e di une vite miôr a partirin in direzion de Americhe dal Nord (Stâts Unîts) e de Romanie par lavorâ prime tal setôr dal len e dopo tes minieris e te costruzion des feradis.
Ae fin des dôs vueris mondiâls, la emigrazion e tornà a cressi par vie de puaretât sbrocjade fûr dai conflits, e i ladins a finirin in Canadà, Australie, Argjentine e Venezuela, ma ancje in Europe pai lavôrs di stagjon.
Tai agns Cincuante il Guvier talian al fasè acuarts cun diviers paîs europeans par baratâ emigrants cun materiis primis. Lis condizions lavorativis no jerin cussì buinis, stant che si jere dispès emargjinâts, sot paiâts, no tutelâts, come che a dimostrin lis tragjiedis di Marcinelle te Belgjiche (1956) e Mattmark in Svuizare (1965), là che diviers ladins a cjatarin la muart.
IN FRIÛL_ La emigrazion de Cjargne viers la Gjermanie e la Austrie e scomençà tal Cinccent, come pai ladins dolomitans. Tiessidôrs, marcjadants ambulants (cramârs) e artesâns a jessevin di cjase tes stagjons muartis de agriculture par integrâ i lôr piçui vuadagns.
Daspò la anession ae Italie i emigrants a sielzerin sedi la Europe dal Est e dal Ovest (tai agns de “fiere” de industrializazion e des costruzions), sedi i puescj di là dal Ocean. Resistencia, Colonia Caroya e Avellaneda a son trê esemplis di citâts argjentinis fondadis dai furlans sul finî dal Vocent. La emigrazion stagjonâl, invezit, e puartave chei di Glemone, Tresesin e Sant Danêl viers la Ongjarie e la Austrie a rivendi formadis, cjars e oparis di len, chei di Codroip a Rome pal mistîr di çambarlans, i curtissârs di Manià in Gjermanie, i osovans tal Est de Europe par fâ sù la Transiberiane, chei di Buie tes fornâs de Belgjiche…
Te prime vuere mondiâl si sierarin in maniere definitive lis destinazions viers la Europe centri-orientâl, ma e cjaparin fuarce lis metis de Australie, Argjentine e Venezuela. Tai agns Trente, sot dal Fassisim, si inmanearin i spostaments dome viers il Nord Europe (par vie de aleance cu la Gjermanie) e viers “l’Agro Pontino” pes bonifichis.
Ae fin dal secont conflit, il scugnî emigrâ nol cambiâ come destinazions e dificoltât.
Intai ultins agns, i lavoradôrs che a van cualchi mês tal forest daûr des impresis talianis a àn cjapât il puest dai vecjos migradôrs (emigrazion “di cantîr o tecnologjiche”).
TAI GRISONS_ La emigrazion e fâs part de storie ancje dal cjanton dai Grisons. Come in dute la aree alpine, la scarsitât di prodots de tiere e obleave a cirî furtune cun altris mieçs. I Svuizars di chiste zone, alore, a levin tal Nord Ovest de Italie par lavorâ come manovâi o muradôrs, e te Republiche Venite come marmiscj, sblancjadôrs, vedreârs. Ma i Rumançs de Val Posclâf, de Val Bregaie e de Engadine si faserin ricognossi specialmentri pe art de scaletarie, dal cafè e dal licôr. Tacade a Vignesie tal Sîscent, la grande difusion di cheste ativitât e scomençà tal 1766, cuant che la firme di un tratât tra i Grisons e la Austrie e fasè imbesteâ la Serenissime che ju parà fûr de sô tiere. Di ca la diaspore dai scaletîrs Rumançs in dute Europe. A chescj si zontin chei che a cjatarin di vore in Australie come boscadôrs e contadins. ■
Ilarie Colùs


text:
Lui 2012
EDITORIÂL - Triest al met in taule il svuacet furlan / VIERTIDURE – Razionalizazion o centralizazion? / DI BESSÔI - TURISIM EVENTS. Friûl palc par events internazionâi / DI BESSÔI - TURISIM EVENTS. Lavorâ in sinergjie par fâ rindi il turisim/ RICUART. Intal segn di Jone / FORMAZION. La nestre Universitât e la lenghe furlane / IL SIVILOT. Peraulis e recipis / FRIÛL FÛR DAL FRIÛL. Pecjis friulvenetisjulianis / TV FRIÛL E CJANÇONS. Cuet e lecât / GLESIE FURLANE - IL FERÂL. Ce àno studiât i studiâts? / APONTAMENTS. Pre Antoni al è tornât in Cjargne / MEDITANTLIS TAL SO CÛR. Sot de plante di ricin / GRIGNEI DI STORIE. Sul “fîl” de storie / FRIÛL EUROPE. Votazions in Grecie / INTERNAZIONÂL. La Cine e scrîf al Friûl / LADINIE. Abilitât che no je dome tes mans / SLOVENIE. Cemût fâ turisim alternatîf in Slovenie / AUSTRIE. La fieste dal papà: la economie si profite simpri di plui / SASSONIE. Sassonie: Toponims soraps tradusûts malementri / CJARGNE. La Cjargne no sbasse il cjâf / CULTURE. I Langobarts, patrimoni de umanitât e dal Friûl / PAGJINE TECNOLOGJICHE. Blecs par insegnâ la nestre lenghe ai zovins pal mont / MUSICHE. Sgarfant te tradizion / CJARGNE. Riforme sanitarie regjonâl, si dislozial ancje in Cjargne? / CJARGNE VIVE. Friulfisa di Marco Tomiato / CUSINE. Di Istât il gustâ si met te tace / LA FABRICHE DAI… LIBRIS. Il Vanzeli di Marc / Galliano Zof, Contadinance, Udin, 1977 / Continuant il dibatit su la Universitât e sul “Friûl tradît” / CONTECURTE. In paradîs / RIFLESSION – 6. Identitât e universalitât inte Bibie / SAPADE. Sapade/Plodn che e torne / LETARIS / FINANZIAMENTS. De Anna al incuintre ents ricognossûts /
*** I articui a son disponibii fracant sul titul. Buine leture.


text:
RICUART. Cungjò dotôr Sergio Cadorini
Joibe ai 19 di Avrîl al è mancjât Sergio Cadorini, miedi, conseîr dal PCI tal Comun di Udin e de Regjon Friûl-VJ.
Al jere nassût a Triest tal 1929 intune famee di çampe impegnade in politiche; so pari Adalgiso al rapresentave il Partît di Azion intal CLN di Triest e daspò al è stât sindacalist de UIL. Sô mari e je stade la prime segretarie de FGCI di Triest.
Cui agns ‘50 al frecuente il pediatre e inteletuâl triestin Bruno Pincherle, prime cu la Unitât Popolâr di Parri e daspò intal Partît Socialist di Unitât Proletarie (PSIUP) e al tache a impegnâsi ad implen in politiche, fin a candidâsi ae Cjamare.
Student a Padue, al jere a stâ te cjase dal student ancje cui triestins slovens e di in chê volte al à tacât a preseâ la lenghe e la culture slovene.
Tal 1962 al veve cjatât puest tal ospedâl di Palme e intal 1975 al devente primari di pediatrie a Glemone. Dal 1985 al 1995 al devente conseîr dal PCI tal Comun di Udin po, par une legjislature, in regjon, a Triest.
IMPEGN PE TUTELE DAL FURLAN_ Om di grandis cualitâts umanis e professionâls al veve madressût ancje une particolâr sensibilitât pe presince des minorancis dal nestri teritori. Al fo difat un dai prins coseîrs a ocupâsi dai zingars, a volê che la comunitât slovene de province di Udin e vignìs ricognossude e valorizade e, tant che prin firmatari, al presentà in regjon une propueste di leç a pro de lenghe furlane che, adun cun chê presentade di Sergio Cecotti, e formà la struture de leç regjonâl 25 di Març dal 1996, n.15 pe tutele e la promozion de lenghe e de culture furlane e pe istituzion dal servizi pes lenghis regjonâls e minoritariis.
LENGHE FURLANE TAL OSPEDÂL_ Tant che miedi tal ospedâl di Palme al veve capît la impuartance di lassâ fevelâ par furlan i gjenitôrs dai fruts malâts. Cussì un pôc par volte al veve imparât a capî il furlan ancje lui. A Glemone, soredut partecipant a lis assembleis des tendopolis, là che la int e discuteve di dut par furlan, al capî che pardabon il furlan al jere une lenghe juste par ducj i contescj.
Lis ideis inovativis che al à metût in vore te sô esperience di primariât di pediatrie di Glemone a àn puartât a la nassite dal dipartiment materno-infantîl, che al zontave pediatrie, gjinecologjie e ostetricie intun complès ugnul. Al veve la idee che si scugnive deistituzionalizâ e decentrâ la assistence. La pediatrie e veve di vê ambulatoris intes vilis dulintor, dulà che a levin regolârs i miedis plui voltis par setemane. Chest al permeteve ancje une fuarte ativitât di prevenzion. Il taramot dal 1976 al è stât la ocasion juste par meti in vore dutis lis sôs ideis.
IMPEGN CULTURÂL_ Tant che om di culture al à ancje lavorât come gjornalist de cjarte stampade fasint lis cronachis di balon dal Udin par L’Unità e scrivint recensions di concierts e mostris e fondant cun Zorç Ferigo e altris la riviste “Il vicino è vicino” e fasint di diretôr responsabil.
Par Radio RAI al curà une trasmission dal titul “Un pediatra sulla porta di casa”.
Tai ultins agns di ativitât al à insegnât tant che incjariât inte facoltât di Medisine di Triest e, lât in pension, si è metût a studiâ sloven.
PROGJETS DI REALIZÂ_ Mi somee just ricuardâ doi siei progjets che nol è rivât a puartâ a bon fin e che al sarès impuartant ripiâ parvie che a son di grande atualitât: par Udin al voleve fâ de viere SAFAU un centri culturâl polifunzionâl e al veve prontât un test par une leç regjonâl pes bibliotechis. A bastarès dome cjatâ la volontât politiche par puartâju indenant.
Cungjò Sergio ■
Silvana Schiavi Fachin/ Silvana Spajota dai Sclâs


text:
CINE & TEATRI & ART. I 20 agns di Avostanis
Federico Rossi al è la anime di Avostanis. Lu vin sintût in ocasion di cheste edizion.
In struc, cuale ise stade la evoluzion di chest che al è deventât un event che al clame int ancje di fûr?
Chel che tu tu clamis “event” par nô al è il moment uficiâl, che o condividìn cun altre int, di un percors continuatîf che o fasìn vie pal an tal laboratori dai Colonos, in tiermins di riflession, di elaborazion e di progjetazion culturâl. Sot vie e je une ativitât costante di ricercje, che o puartìn indenant cun dute une rêt di grups e di personis di culture, studiôs, artiscj, creatîfs e vie indenant.
Cuant che tu mi domandis ce evoluzion che o vin vût, mi vignarès di dî cuntun pocje di braure che o sin stâts pluitost fers, salts intal spirt origjinari, ancje par vie che o sin cuintri de ditature dal gnûf che e impere in dì di vuê.
Identitât al è un concet che voaltris o vês simpri vût clâr, ma soredut in clâf di identitât che si vierç al mont.
Cu la identitât o tocjìn il cantin di une realtât cussì complesse e ambigue, dibot misteriose, che si à di cjapâle cun grande cautele intal rapuart intrigât fra il jessi e il divignî. Al diseve Nietsche che si à di cirî di deventâ ce che si è. Pluitost di tratâle in maniere ideologjiche, nô o vin miôr vivile cun naturalece, te cussience de sô problematicitât e dal fat che te societât contemporanie, definide “licuide”, e je deventade plui fluide, plui magmatiche, cence par chel pierdi la sô impuartance primarie come sisteme di valôrs insedâts te storie di une comunitât, te sô culture e te tiere dulà che e vîf.
Puedistu dînus alc di plui sul colegament fra locâl e globâl?
La sfide pal Friûl e je chê di individuâ lis strategjiis plui eficacis par tignî vîf il patrimoni che o ai a pene dit tal telâr dal mont globalizât. O vin di fâlu cence sotanance, cu la convinzion che la realtât globâl e je deventade cussì invasive che il pericul nol è plui chel dal “localisim”, ma al contrari chel dal “globalisim”. E no stin a dismenteâ che tal nestri dna o podìn cjatâ orizonts di largjece straordenarie. O pensi par esempli che il sentiment cosmic che a coltivavin lis comunitâts contadinis, nol jere di mancul, al jere se mai plui grant de “universalitât” globâl di vuê. Cheste e podarès jessi une gnove piste di aprofondiment pai Colonos, ma no dome par nô.
Avostanis al è une ocasion indulà che la int si cjate e voaltris o vês la ocasion di scoltâle: cemût ise cressude la sensibilitât rispiet ae culture e ae lenghe furlane?
O vin la fortune di vê un public che tai fats nol è un public tal sens che si lu intint par solit, ven a stâi une masse di int anonime e passive che e ven a cjalâ un spetacul e a bati lis mans. Il popul dai Colonos al è fat di personis che a son animadis di une curiositât sincere tai confronts des nestris lidrîs, di ce che al sucêt tal mont di vuê, cirint di capî il sens dal vivi. Cjalant dal nestri osservatori mi samee che in chescj ultins 21 agns si è slargjade une vore la cussience sociâl de impuartance de identitât linguistiche e culturâl. Si cjalin chescj valôrs cun plui sensibilitât, plui convinzion e ancje cun plui rispiet di une volte.
Secont te, cuâl isal stât l’apuart di Avostanis te societât e te culture furlane?
Al è propit dificil dâti une rispueste: cheste e je une valutazion che a varessin di fâ chei altris, i furlans o ancje voaltris. Jo o pues dîti cuâl che al è stât fin cumò il nestri progjet: cirî di meti in as – intun ecuilibri che al è simpri sul ôr e lant di un continui par tentatîfs – la lenghe e la vite, la culture e il teritori, la tradizion e l’avignî, il nestri jessi specific cul jessi presints tal mont. O vin cirût di mandâ messaçs e segnâi in forme creative.
Puedistu fânus cualchi segnalazion su Avostanis 2012?
Stant che il program aromai al è public, no rivi a dâus primiziis. Une robe che mi plasarès meti in evidence, pluitost, e je la grande produzion culturâl che o puartìn indenant come associazion Colonos. Te suaze di cheste edizion di Avostanis o vin publicât il libri “Ad infera”, scrit di plui autôrs cul coordenament sientific di Gianpaolo Gri; il catalic “Stralûs” (par furlan, talian e inglês) in ocasion de mostre di mosaic dal artist di Ravenna Marco De Luca a Aquilee; e il cd spetacul “Sclopetadis”, curât di Massimo Somaglino cun Carlo Tolazzi, presentât in ocasion de serade di premiazion dal concors leterari in lenghe furlane par un romanç “In Trê Riis”. ■
MAURO DELLA SCHIAVA


text:
LA FABRICHE DAI… LIBRIS. La ristampe di Eutanasie di un Patriarcjât
La prime edizion di chest libri e je finide di lâ fûr di un pieç e plui di cualchidun al bramave di tornâ a vêle in man, cussì e je stade fate cu la gnove version, gambiade dome te grafiche e te presentazion, no tai contignûts.
I dissens di Gianni Di Lena, che di tant timp a caraterizin la grafiche da La Patrie, a fasin di suaze braurose ae ricercje storiche fate di pre Toni Beline tal 2001.
Une ricercje che no vûl jessi “la storie”, ma che e vûl contâ un toc di storie che pocjis voltis e je stade mostrade, ven a stâi cjalantle de nestre bande. Dut al partìs di cuant che tal 1751 pape Benedet XIV, la Republiche di Vignesie e la Regjine dal Imperi Austroongjarês Marie Taresie, a deciderin di fâ sparî 17 secui di storie. Un viaç te storie prime di chê date, par cjalâ lis dinamichis e lis resons – se cussì o volìn clamâlis – che a àn sburtât chei sorestants a decidi sul destin dal Patriarcjât milenari di Aquilee. Ancjetant impuartante e preseade e je la introduzion fate de professore Liliana Ferrari, docente ae Univiesitât di Triest te catedre di Storie de Glesie, che e met a fûc dut il contest storic di indulà che e partìs la descrizion di pre Toni. Un conta che al cjape par man il letôr e che lu sburte a pensâ fintremai e indulà che al sedi just messedâ politiche e pastorâl, culture e oportunisim. In fin, il lavôr di pre Toni al puarte une traduzion in furlan de bole papâl, Injucta nobis (chê che e met la peraule fin al patriarcjât) che e fâs capî avonde la volontât e lis motivazions uficiâls de glesie di chel timp tal volê sdrumâ la storie dal Patriarcjât di Aquilee.
Pre Toni al conclût, insom, cuntune provocazion che no pues no lassâ plui di cualchi domande, cuant che si dîs che murî par consunzion al pues jessi un fât normâl, ma che murî copâts nol lu è.
Il libri al fâs part de golaine Opera Omnia dedicade ae ristampe dai lavôrs di pre Toni, sostignude de Provincie di Udin. ■
Mauro Della Schiava


text:
GRIGNEI DI STORIE. La nassite dal nestri Stât
“Tam pro papa quam pro rege bibunt omnes sine lege”, ven a stâi “a ti bevin cence misure pal Pape e pal Imperadôr”. Cussì a cjantavin i students de Ete di Mieç – magari ancje chei de Universitât di Cividât volude dal Patriarcje Bertrant – cuant che a jerin te ostarie e a gjoldevin dal savôr dal vin e de ligrie, visantsi ancje te baldorie goliardiche di chê creture mostruose che e separave i doi plui grancj podês dal mont: il Pastorâl di Rome e la Spade de Gjermanie. Cui jerial plui impuartant, il Pape che al consacrave l’Imperadôr o l’Imperadôr che al protezeve il Pape? La origjin di cheste contraposizion, che i storics a clamin “lote pes investiduris”, e je une vore antighe. La lidrîs lontane si le cjate adiriture tal timp di Costantin il Grant, tal IV secul, là che l’Imperadôr, une volte ricognossude la legalitât de religjon cristiane, al pretint di controlâ la sô struture intune jerarchie che e viôt il popul dai fedêi vuidât te plêf di un plevan, ducj i plevans indreçâts dai vescui e ducj i vescui sogjets ai Patriarcjis o ai Metropolits che a vevin di rindi cont dome al Imperadôr. Cheste situazion e condure tai secui, tant che la dinastie dai Otons di Sassonie, tal secul IIX si svante adiriture di nomenâ i vescui jenfri il grup dai siei plui fedêi feudataris, provocant clarementri une crisi cul podê de Glesie di Rome. Al è stât propit un di lôr, Oton II, a capî pe prime volte la impuartance strategjiche di vê un vescul fedêl e amì dal Imperadôr di Gjermanie in Aquilee, ricognossude tant che sede antighissime e prestigjose, che cun Grau e varès podût presentâ un centri di control impuartant tal cûr de Europe, jenfri i popui latins, todescs e slâfs. Duncje, la prime grande donazion di cjistiei al patriarcje Rodoalt, siglade dal 983, e cite Udin, Feagne, Buie, Braitan (Braçà) e Sante Margarite dal Gruagn tant che podês sogjets in maniere direte al Patriarcje di Aquilee. E di li indenant, i Patriarcjis gjermanics di Aquilee a son stâts i prins a favorîle tal so sflandôr economic, politic, culturâl e religjôs. Tra ducj, al bastarès nomenâ chel Popon di Treffen che – tra lis altris robis – al à firmade ancje la risistemazion romaniche de Basiliche, fondant une des corts plui innomenadis in Europe par bielece, sapience e grandece.
INDRÌ IV E GREGORI_ Bielzà tal 1054, la Glesie romane e veve proponût une svolte cetant autoritarie, declarant che dome il Vescul di Rome al veve la autoritât su ducj chei altris patriarcjis e metropolits e che dome la autoritât di Rome e varès podût esprimisi in materie di Fede. Chest impontâsi centralistic al veve procurade la division cun Costantinopoli e la feride mai plui sanade che e varès dividude la Glesie Ocidentâl Romane di chê Orientâl Ortodosse, spacant in doi la Europe cristiane. Tal mieç, il Patriarcjât di Aquilee, che pe sô tradizion antighissime, la sô fondazion Marciane, la origjinalitât dal so credo (che dispès te storie al veve procuradis fraturis schismatichis di puartade enorme), al rapresentave alc di difarent rispiet ae autoritât di Rome, cjalant plui vulintîr – ancje par vocazion gjeografichee storiche – a Nord e a Est, là che si slungjave la sô diocesi enorme. La crisi plui fuarte e sclope però daspò dal 1076, cuant che imperadôr di Gjermanie al è Indrì IV, mentri che pape al è Gregori VII. Dôs personalitâts une vore difarentis: il princip zovin cuintri il pape vecjo. Il moment al è une vore delicât: lis citâts che a son daûr a formâsi inte aree Renane e in chê Padane a tachin a orientâsi politichementri. Tant il Pape cuant l’imperadôr a àn bisugne di bêçs, di aleâts, di une rêt di supuart ae lôr politiche. Ma se il Pape, di cualchi an, al è elet dai cardinâi e il so mandât al dure fin ae muart, l’Imperadôr al scuen rapuartâsi cu la invidie e la gole dai siei plui grancj princips che no spietin altre ocasion che di cjapâ il so puest. Cuant che Gregori al scomuniche Indrì, ducj a puedin sintîsi autorizâts a copâlu. Al à pierdude la sô sacralitât. Al scuen domandâ perdon, umiliantsi, fin denant dal Pape che – par mortificâlu – no lu spiete nancje a Rome ma a Canosse, sul Apenin. La strade de Gjermanie e devente cussì un calvari. Pericolose, vierte a ogni vuaite, esponude a ogni pericul. Al pues fidâsi dome di pôcs, e specialmentri di chei Vescui Princips che di secui a son plui fedêi ae Corone che al Pastorâl. E fra di lôr, al è ancje chel di Aquilee, ven a stâi Siart.
SIART_ No savìn cun precision la date de sô nassite, ni la sô cariere. Ma al jere fi dal Cont di Beilstein, in Renanie. La sûr, Friedgunde, e jere badesse dal convent di Sante Marie in Aquilee, chel volût dal Patriarcje Popon. Probabilmentri al veve studiât dirit, stant che l’Imperadôr Indrì IV lu veve volût dongje di se tant che Cancelîr, une cjarie cetant impuartante, une specie di Segretari di Stât. Nissune maravee duncje che, sistemade la crisi politiche a Rome, l’Imperadôr a Pavie, cul famôs diplome dai 3 di Avrîl dal 1077, lu nomene Duche dal Friûl e Princip cul titul di Marchês di Istrie e Margrâf di Carniole. Nol baste. L’Imperadôr al vûl passâ la Pasche in Aquilee, tant che segnâl di grande benvolence. Daspò, Siart al seguìs il comitât imperiâl fin a Ratisbone par difindi i dirits dal Imperadôr devant dai Princips Todescs e dal Cleri. Insome, une figure impuartantone te storie de Europe e pe nassite istituzionâl de Patrie dal Friûl. Al murarà a colp tal Avost di chel stes an, intant che al è ancjemò impegnât te sô mission diplomatiche. Al lassarà ai siei sucessôrs un Principât tra i plui impuartants de Ete di Mieç, destinât a jessi sovran, come che si sa, fin al 1420, cuant che il Leon di Vignesie, cul jutori di cualchi princip nostran, i darà une sgrifade che e coparà il Stât. Il Stât, ben si intint, no la Patrie, che e continuarà a vivi te sô identitât fin in dì di vuê. ■
Angelo Floramo


text:
Archive for the ‘Friûl Europe’
Il Consei de Europe al torne a tirâ lis orelis al Stât talian in cont dal nivel ancjemò masse bas di tutele che al ven garantît aes minorancis. Ai 4 di Lui stâts il Consei dai Ministris di chê che e je la plui viere des organizazions intergovernativis europeanis – e je stade costituide tal [...]
Posted on on Agosto 29th, 2012 in
2012, Articoli, Avost, Friûl Europe |
No Comments »
Al è normâl che lis elezions politichis intun Stât che al fâs part de Union Europeane a vedin un significât che al tocje dute la Europe. Chest al vâl ancjemò di plui in chescj timps. Dut câs, ce che al è sucedût tal câs des elezions dai 17 di Jugn in Grecie al è stât [...]
Posted on on Luglio 13th, 2012 in
2012, Articoli, Friûl Europe, Lui |
No Comments »
Un element di fuarce pal disvilup in tiermins culturâi, civics e socioeconomics de Europe al è par sigûr chel des politichis pai zovins e pe istruzion. Di passe vincj agns – di cuant che tal 1989 e tal 1987 a son stâts inviâts il prin programe Zoventût pe Europe, a pro de realizazion di ativitâts [...]
Posted on on Giugno 29th, 2012 in
2012, Articoli, Friûl Europe, Jugn |
No Comments »
Ai 9 di Mai e cole la Fieste de Europe. La date, sielzude tal 1985 de bande dal Consei european, che al è l’orghin comunitari là che si dan adun i cjâfs di stât e di guvier dai Paîs membris de UE, e je chê dal inovâl de innomenade “declarazion Schuman”. Cun di fat, ai [...]
Posted on on Maggio 16th, 2012 in
2012, Articoli, Friûl Europe, Mai |
No Comments »
“What man has made of man?” al scriveve il poete inglês William Wordsworth. Une domande sù par jù compagne, in chescj timps di spread e di imposizion di politichis antisociâls, e saltarès fûr in cont de Europe e dal procès di integrazion europeane: ce aie fat la Europe de Europe? Che al sedi alc che [...]
Posted on on Marzo 20th, 2012 in
2012, Articoli, Friûl Europe, Març |
No Comments »
A SON TIMPS DI CRISI: ECONOMICHE, FINANZIARIE, POLITICHE E SOCIÂL. Chest al vâl un pôc dapardut, ma soredut in Europe. La situazion e je stade une ocasion buine, par tancj di lôr, par fâi cuintri ae Europe, al procès di integrazion europeane e aes istituzions continentâls. Chestis critichis a àn te smire in particolâr l’euro, [...]
Posted on on Febbraio 15th, 2012 in
2012, Articoli, Friûl Europe, Zenâr-Fevrâr |
No Comments »
Un libri che al covente: di scugnî lei e fâ lei. Si pues definîlu in cheste maniere “Cjalant il Friûl. Pinsîrs e opinions sui lûcs comuns de lenghe furlane”, volum metût adun di Priscilla De Agostini e Silvana Schiavi Fachin.
La publicazion e partìs di un trop di prejudizis une vore presints in Friûl, soredut tai [...]
Posted on on Agosto 15th, 2011 in
2011, Articoli, Avost, Friûl Europe |
No Comments »
Dirit ae lenghe, dirit ae istruzion, presince des istituzion scolastichis tai paîs, tutele des minorancis e sens de autonomie regjonâl a son cuistions di atualitât ancje te zone de provincie di Udin là che si cjate la minorance slovene. L’argoment al jere za saltât fûr intant de cunvigne sui dîs agns de Leç statâl 38 [...]
Posted on on Giugno 23rd, 2011 in
2011, Articoli, Friûl Europe, Jugn |
No Comments »
Il furlan a scuele al zove ae lenghe, ae int e ancje ae scuele stesse. In gjenerâl, par ce che al tocje cualsisedi lenghe minorizade, la sô presince, il so ûs e il so insegnament tes scuelis a àn une impuartance di fonde inte suaze de metude in vore di azions di tutele e di [...]
Posted on on Giugno 23rd, 2011 in
2011, Articoli, Friûl Europe, Jugn |
No Comments »
La editorie par basc, che e je un esempli sei di resistence culturâl e di afermazion di dirits sei sul plan gjornalistic e dal management, la produzion audiovisive par galês che e espuarte i siei prodots par dut il mont, la minorance slovene in Italie cu la sô organizazion economiche e lis sôs specializazions imprenditoriâls, [...]
Posted on on Gennaio 17th, 2011 in
2010, Articoli, Dicembar, Friûl Europe |
No Comments »
Un Friûl, o almancul doi_ Il Friûl al è stât par un grum di timp une tiere di grande emigrazion e chel di jessi «libars di scugnî lâ» al è stât il destin di tancj di lôr. Cun di fat, no je famee furlane, ancjemò in dì di vuê, che no vedi parincj che a [...]
Posted on on Ottobre 11th, 2010 in
2010, Articoli, Friûl Europe, Furlans tal Mont, Setembar |
No Comments »
Il slargjament de buse dal ozon? Il petroli che al à asfaltât il Golf dal Messic? La menace nucleâr»? No, il pericul – anzit, «il pericolo» – tal mont, in Europe, ma soredut tal Stât talian, e massime chi di nô, al è un altri e si clame «Etnonazionalismo».
CE «RAZE» DI RESONAMENTS!_ L’intindiment, ancjemò plui [...]
Posted on on Agosto 17th, 2010 in
2010, Articoli, Avost, Friûl Europe |
No Comments »


text:
AGRICOLTURE. Sec masse sec
Al è dal mês di Dicembar che nol plûf: pal amôr di Diu, o stin gjoldint zornadis bielononis, plenis di soreli e di cjalt. O vin un anticip di primevere che no vedevin di pardabon tant timp.
Però… però o vin un probleme: nol è che o podìn vê simpri zornadis plenis di soreli e di cjalt, par biel che al sedi. Un tic di ploie no larès mâl! Dopo, e je vere, nô furlans o sin simpri bogns di lamentâsi: e se al plûf parcè che al plûf, e se al è soreli parcè che al è soreli… no sin mai contents!
Ciert al è che il sut al pues puartâ cualchi probleme, soredut pe agriculture. Cemût si compuartial il timp in dì di vuê? E ce nassial di chest cambiament? O vin fat une cjacarade cun Enos Costantini, storic e responsabil editoriâl de riviste Tiere Furlane.
Ce staial sucedint al clime dal dì di vuê?
O podìn ben dî che il timp al sta cambiant, no je une novitât, lu vedìn e lu leìn dapardut. Cumò, par dî la veretât, o sin intun periodi che al plûf pôc, ma al podarès sucedi che di chi a cuindis dîs al ven fûr un temporalon e al plûf par un mês. Ce che al è sigûr, al è che il timp intai ultins agns al è cambiât, e al è plui cjalt e par plui timp.
Cemût ise la situazion in Friûl?
Intai ultins dîs agns il clime al è cambiât ancje in Friûl: prime o vevin une grande cuantitât di ploie che e jere distribuide intal cors dal an. Cumò, al sucêt simpri plui dispès che o vin sîs mês che al è biel e sut, e sîs mês li che al plûf, magari no simpri, ma in chel periodi e cole la stesse cuantitât di ploie che e colave prin in dut l’an. Stesse cuantitât di aghe ma in timps diferents, rispiet ai agns passâts.
Ce compuartial il sec pe agricolture?
O fevelìn di sec e di sut, e po magari o varìn il mês di Avrîl o di Jugn une vore ploiôs, cumò no podìn savêlu. Ciert al è che un periodi di sec cussì, al capite une volte ogni cuatri o cinc agns. Ma nol è il câs di stâ a vaî parsore. Par fortune achì o vin un sisteme di irigazion une vore valit, che al rive a fânus tignî buinis lis plantis, che di sigûr a son chês che a patissin di plui. In Friûl si fâs soredut blave, che e je une culture che no sufrìs tant il sec. E po o vin i vignâi, che cul cjalt e un clime sut di solit a fasin buine ue e di conseguence un bon vin. Tant par fevelâ di vin, une volte mi visi che il clime al jere diferent: cuant che o jeri zovin, si finive di vendemâ ae fin di Novembar. Cumò la vendeme e finìs simpri prin, ae fin di Avost o vin za finît!
Ma saraial simpri plui cjalt alore?
Ma, disìn che si sta lant vier un periodi li che al sarà plui cjalt, di sigûr. No soi jo a dîlu, ma flôr di climatolics e naturaliscj di dut il mont. Ce si puedial fâ, alore? Ben, cul cjalt par plui timp si puedin cambiâ lis culturis, e provâ a semenâ alc di gnûf. O rivaressin ancje a fâ vin in Cjargne. E je dut câs une cuintri indicazion: se la biele stagjon e dure plui a lunc, o rivìn a fâ plui robis, ma o varìn mancul cualitât. Chest par vie che, cence sbalç di temperadure, o vin mancul variazions e duncje un nivel di prodot plui omogjeni.
E lis bestiis?
No varessin di vê problemis. Lis nestris vacjis a stan miôr tal sut che tal umit! ■
Cinzia Collini


text:
CJARGNE. La dipendence des machinutis
In chescj ultins timps e je in voghe une gnove dipendence: chê dal zûc di azart. Tal nestri stât, cheste dipendence e cjape dentri bielzà 700 mil talians di ogni fasse di etât. Ancje inte nestre piçule realtât di mont, tantis a son lis personis che a colin dentri in chest ingranaç pericolôs.
A Tumieç, e no dome, al è di un pôc che a vegnin puartadis indevant un grum di iniziativis cuintri lis salis da zûc e par difondi une prevenzion su lis dipendencis dal zûc. Intal contest comunâl, la assessore Cristiana Gallizia e à cjapât a cûr la cuestion e e à inviât un plan di lavôr che al previôt la osservazion e il monitoraç des dipendencis dal zûc e al studie lis azions di cjapâ sul plan de prevenzion, interessant ancje fuarcis dal ordin, scuelis, oratoris, parochiis, insegnants, e v.i.
A nivel scolastic, l’ISIS Paschini al è stât il prin istitût che, lunis ai 23 di Avrîl, al à dedicade une assemblee par cognossi plui in sot il probleme cul diretôr dal SERT, dotôr Gianni Canzian.
In cheste campagne di sensibilizazion, ancje il comitât “Carnia in movimento” al à dât il so contribût organizant une cunvigne interessante che si è tignude sabide ai 28 di Avrîl. Cinc esperts (Rolando De Luca psicolic, psicoterapeute responsabil dal centri di terapie par ex zuiadôrs; Maurizio Marconi de associazion ex zuiadôrs di azart; Adriano Segatori psichiatre; Gianni Canzian, diretôr dal SERT Friûl de Alte; Giorgio Venier Romano, promotôr dal dissen di leç regjonâl cuintri l’azart) a àn contât parcè che la Italie si è mudade intune grande “Las Vegas” e a àn dadis istruzions su cemût fâ par no colâ dentri te vuate dal zûc, e cemût fâ par rivâ a jessî.
Chestis iniziativis a saran forsit dome une gote intal mâr, ma l’impuartant al è di rivâ a fâ capî aes gnovis gjenerazions che no si pues vuadagnâ facilmentri cence lavorâ, soredut cumò, inte crisi economiche che o stin vivint. «Bisugne savê preseâ ancje lis robis negativis – e dîs la Gallizia – se chest al covente par mantignî un rapuart cul nestri teritori: une tiere che no je tutelade di leçs seriis, une tiere che nus à dât di mangjâ ancje in timp di vuere». Sigurementri, devant di chest probleme l’imobilisim al è il piês ategjament che si pues tignî. ■
Marta Vezzi


text:
BIBIE. Di Diu e di un popul
Si clamarà “Di Diu e di un popul” il documentari che i letôrs a podaran viodi in anteprime te serade di fieste dai 27 di Mai al teatri “Giovanni da Udine”. E che, su supuart dvd, al sarà ancje distribuît a ognidun di lôr dentri te custodie – ricuart che e memorearà la esperience de leture continue de Bibie.
Paolo Comuzzi al è il regjist che al à pensât il sogjet e zirât il filmât, su incaric di Glesie furlane e ARLeF: “I obietîfs che mi soi proponût – al conte – a jerin doi: un plui documentaristic e divulgatîf, peât a chê esperience, e un plui creatîf, ven a stâi il fat di contâ la storie e la vicende de Bibie par furlan e duncje di furnî une vision, un contest plui gjenerâl”.
E il documentari al scomence propit di chest pont. Dal significât che il Grant libri voltât in marilenghe al à vût pai furlans, contant in prin lûc il lavôr fat di pre Checo Placerean e di pre Toni Beline. Materiâl di archivi al fâs scuvierzi la vôs dal prin e lis imagjins dal secont (a son stâts doprâts bocons di intervistis che il predi di Visepente al lassà a VideoTeleCarnia, a metât dai agns Novante). La storie de traduzion de Bibie e ven fate midiant di altris contribûts video: chei di pre Roman Michelot, di Glesie Furlane, di Lorenzo Zanon, president de ARLeF, di bons. Duilio Corgnali, za diretôr de Vite Catoliche, e dal biblist bons. Rinaldo Fabris.
Comuzzi al à lavorât al progjet di Fevrâr a Avrîl. “Di Diu e di un popul” al dure 40 minûts. Par une buine part di chei, in sotfont, si sintin ancje lis vôs dai letôrs volontaris che si alternarin tal Oratori de Puritât. Peraulis che a compagnaran senis di paisaçs furlan, alternadis a imagjinis de contemporaneitât e di vite moderne. «La dicotomie che o ai volût rapresentâ e che mi plaseve cetant – al zonte il regjist – e jere chê dal rapuart jenfri la universalitât de Bibie, libri plui pandût dal mont, e la particolaritât de lenghe furlane. O ai cirût di rapresentâ, midiant des imagjins e dal sun, il rapuart fra universâl e particolâr, il macrocosmi rapresentât dal Libri e microcosmi dal nestri vivi». ■ bibie.org
OSCAR PUNTEL


text:
MUSICHE. Sunâ swing restant furlans
Su YouTube al capite di inclapâsi intune band une vore insolite: insieme cul jazz, il country, il swing e il blues, il grup al sune melodiis “strambis” che a vegnin di lontan. O sin a Melbourne, Australie, e “La Bande di Sandro” e cjante e e fâs musiche ancje par furlan. No vin duncje podût fâ di mancul di cjapâ contats cul ideadôr Sandro Donati, cjamese blancje e cjapiel panama, che nus à contât la sô maraveose storie di emigrazion fate di antighis vilotis regjistradis de vôs de anziane mari, dai discs dai Arbe Garbe e di Glauco Venier, e dal sium di tornâ in Patrie invidât di Dario Zampa. Sandro nus à fevelât un pôc par furlan e un pôc par inglês. Dal talian, nissun segn.
Sandro, continus cemût che al è scomençât dut.
O soi nassût a Possec tal 1951 e cuant che o ai finît 5 agns o sin emigrâts a Melbourne. O soi cressût jenfri dôs culturis. In cjase a fevelavin par furlan, a mangjavin plats furlans e i nestri amîs a jerin i furlans dal Fogolâr Furlan, che gno pari al è stât un dai socis fondadôrs. Fûr di cjase invezit o jeri un australian.
E cuant âstu cjatade la musiche furlane?
Tai agns Setante, intun viaç che mi a puartât fin a New Orleans, par amôr dal jazz. O soi ancje passât pal Friûl: achì, pe prime volte, o ai cognossudis lis vilotis, cun jo e gno cusin a sgosâsi tes tratoriis. Mi visi di une volte a Resie che o vin fat tant di chel casin che a son rivâts fintremai i carabinîrs. Cuant che o soi tornât in Australie, lis vilotis a son restadis simpri cun me. Intant i miei fîs e i miei nevôts a continuavin a cressi furlans: e la musiche e je stade une part integrante de nestre culture. Ancje la mê femine Judy Jacques, une cjantante jazz e gospel cognossude, e cjante par furlan.
E cuant âstu decidût di sunâ la nestre musiche?
Cuant che a son muarts i miei viei o ai sintude fuarte la dibisugne di esprimi cheste part di me. Prime che mê mari e murìs le ai regjistrade intant che e recitave lis sôs poesiis furlanis che i plasevin di plui. Daspò o ai scrite la musiche e o ai dât vite a cjançons come omaç pe mê famee. Ai incuintris cui parincj al jere impussibil no cjantâlis ducj insieme. Lis vilotis a son restadis tai miei progjets musicâi cu “La Puarte Sierade”, sunade in stîl calypso e comparide tal 2000 intal disc di Barry Wratten e la sô Pelican Jazz Band di New Orleans.
“La Bande di Sandro” invezit cuant nassie?
Tal 2007. Intal repertori o ai metût dentri ancje une selezion di vilotis rangjadis cun ritmis caraibics e un tic di swing. O vin vût un grant sucès tant che o sin lâts indenant a regjistrâ chel che jo o clami “Progjet Friûl” par doi agns ancjemò. Purtrop il grant fûc dal Black Saturday bushfires (ai 7 di Fevrâr dal 2009) nus à causionât une vore di problemis. O vin finît di regjistrâ tal 2010.
Cemût âstu convinçût i tiei amîs a sunâ la musiche furlane?
Melbourne e je une citât maraveose e multiculturâl. Al è un grant interès viers lis diferencis. I miei musiciscj a sunavin za une vore di gjenars e di musichis dal mont, cussì a son stâts dome contents di imparâ ancje chês furlanis. E po dopo, ogni regjistrazion e jere acompagnade di une taule plene di ghiringhei e di vin furlan che a contribuivin a tirâ sù l’umôr.
E la rispueste dal public?
Fantastiche. Il progjet al è aromai vecjo di doi agns ma al è inmò vuê trasmetût de radio nazionâl. Chel altri an o vin sunât tal prestigjôs Recital Centre di Melbourne cu la Banditaliana di Riccardo Tesi par une schirie di concierts dal vîf trasmetûts de Australian Broadcasting Commission. E ancje i nestri ultins incuintris tai pubs a son plens di australians che a cjantin e a balin il “Friulian swing”!
I vuestris rapuarts cul Fogolâr locâl?
Strabons, nus à simpri sostignût. Di resint Dario Zampa al è vignût a Melbourne e al à dit che e sarès la pussibilitât di organizâ une visite in Friûl pal prossim an. Al sarès un sium, la ultime volte o soi vignût tal 2001 e cumò o ai une grande voie di tornâ.
Cualis sono lis tôs fonts musicâls dal Friûl?
“Villotte e Canti popolari del Friuli” e “O ce biel cjiiscjel a Udin”, “100 Canti del Friuli popolari e d’autore” soredut. Ma o cîr ancje di tignîmi in contat cu la musiche di vuê, par esempli o ai une colezion dai discs dai Arbe Garbe e di Glauco Venier.
Il toc che tu sês plui leât?
“Serenade (Tu âs doi voi)”. Al jere il preferît di mê mari: mi domandave simpri di cjantâlu par jê. Lu vin fat insieme une vore di voltis intant che e lotave cu la sô malatie.
Crodistu che il Friûl di vuê al sedi il stes di chel contât tes tôs cjançons?
O sai ben che i emigrants a puartin cun se un puest che al reste congjelât tai lôr cjâfs. Mê mari une volte che e jere tornade in visite e jere restade mâl de maniere che lis robis a jerin cambiadis, i sarès plasût che dut al fos restât compagn di cuant che e jere lade vie. Invezit jo o crôt che la culture e à di cressi e di svilupâsi, cence però sledrosâsi rispiet al passât. E la impuartance de diversitât linguistiche e je centrâl in chest sens. Chi o viôt i indigjens di Australie: a lotin pe lôr identitât ancje lotant pe lôr lenghe. O speri che ancje il gno “Progjet Friûl” al puedi contribuî in cualchi maniere ae culture musicâl contemporanie dai furlans dal mont. ■
Natascia Gargano


text:
CINE, TEATRI, ART. Se al è pe Cjargne no pues dî di no!
La nassite dal rapuart tra pre Antoni e VideoTeleCarnia
A distance di cinc agns no mi pâr che pre Antoni nus vebi lassâts, parcè che no passe zornade che in cualchi maniere nol vegni alc di lui tes mans, tal pinsîr, tal passâ i siei scrits. Une presince cidine e lizere tant che une soflade di aiar.
Lu vevi sintût propit un pâr di dîs prime che al vignìs a mancjâ, e mi veve contât dai problemis di salût che lu vevin puartât di urgjence tal ospedâl in fin di vite, subit dopo Pasche. ‘Ce vûstu… o vevi sfuarçât masse. Ma o ai vude tante sodisfazion a viodi tante int tes funzions; e il gno canarin al à cjantât in glesie tant che mai…’. Nancje che al fos stât un segnâl! A Visepente, tes funzions de Setemane Sante al jere solit puartâ il so canarin par che si unìs al cjant de int. O vevin di tornâ a cjatâsi par meti dongje alc, ma Chel che dut al proviôt al veve altris dissegns…
O ai vût mût di cognossi pre Toni tal 1975, cuant che al jere plevan di Rualp e Val e Cjaluni de Plêf Mari di Sant Pieri di Cjargne: un rapuart franc, sancîr, sclet, che tal timp al è cressût in semplicitât, cun grant rispiet e gjenuine amicizie.
Un contat mantignût cun letaris, ancje cuant che par lavôr o soi stât lontan dal Friûl. Al è lui che mi à judât a capî, pas daûr pas, il valôr da mê identitât. Mi scriveve: ‘Cîr, cuant che tu tornis a cjase, in Cjargne, di no vê nissune pôre a difindi lis tôs ideis. Tu âs dome di tignî dûr… Ce vûstu, o vin tant pôc nô furlans, che se nus tirin vie ancje la lenghe e la muse e la tiere, nus reste dome il cimitieri. Par chel nus tocje scombati e mai molâ.’
Tai agns ‘80, o curavi cualchi trasmission par furlan tes emitentis privadis de Cjargne; i tescj di pre Antoni, che ogni tant o presentavi, a vevin un bon acet di bande de int.
Lu informavi di chest, ma lui nol veve trope passion di concedisi ai mass media: ‘Lei tu! Lei tu!’, mi diseve. Jessint a cognossince dal lavôr culturâl che o cirivi di puartâ indevant in Cjargne, al veve gust di savê lis novitâts. Une biele dì i propon di podê regjistrâ alc par une piçule emitent cjargnele (VideoTeleCarnia, che dai prins agns ‘80 a Trep e je tignude in pîts dome de passion pe nestre tiere e pe nestre int). La sô rispueste: ‘Se al è pe Cjargne no pues dî di no!’
Al è in cheste suaze che a cjapin vite diviers documents filmâts che, par chel che mi rivuarde, a àn il savôr plui di une cjacarade e di un incuintri tra amîs che di une interviste vere e proprie.
Cussì al è sucedût ancje cuant che al è jessût il libri ‘La fabriche dai predis’. Let il libri, o vevi parecjade une scjalute par no lâ tant fûr di trop, parcè che il probleme nol jere tal inviâ pre Antoni, ma tal fermâlu. Lui al jere un flum in plene, e cussì si cjatavin a cuestionâ come che si fâs in cjase, sbrissant ogni tant fûr dal troi. Lu stiçavi, te juste misure, ma il plui des voltis mi soi cjatât a fâi di spale e a condividi cun lui il so pinsîr.
Lis sôs rispuestis, prontis e imediadis, lis sôs considerazions, dongje de preparazion e de inteligjence, a palesavin passion, umanitât e sintiment; in gracie di chestis tabaiadis, la peraule di pre Antoni e jentre tes cjasis e e cjape il cûr de int.
VideoTeleCarnia di Trep, piçule presince cjargnele tal mont de informazion, e devente la cjanive privilegjade che e ten di cont il pinsîr e l’insegnament di chest predi, figure profetiche e vôs di cui che nol à vôs.
I dîs graciis a pre Antoni par chest grant regâl de sô amicizie e o sieri chest ricuart une vore personâl ripuartant un bocon di une sô letare dai 14 di Lui dal 1976: ‘Par intant, ti saludi cun afiet e ti auguri che dut ti vadi ben. Cuant che tu âs un sclip di timp, pree. No masse, dome un lamp. Ma cîr di preâ come che ti àn insegnât i tiei di cjase, che al è plui biel e al Signôr i plâs cetant di plui.’ ■
Celestino Vezzi